               EUROPOS KOMISIJA
            Briuselis, 2020 05 13
            COM(2020) 194 final
            2020/0078(NLE)
            Pasiūlymas
            TARYBOS SPRENDIMAS
            dėl pozicijos, kurios Europos Sąjungos vardu turi būti laikomasi Tarptautinėje civilinės aviacijos organizacijoje, dėl pranešimo apie savanorišką dalyvavimą Tarptautinės aviacijos išmetamo anglies dioksido kiekio kompensavimo ir mažinimo sistemoje (CORSIA) nuo 2021 m. sausio 1 d. ir apie pasirinktą lėktuvų naudotojams taikytinų kompensavimo reikalavimų apskaičiavimo 2021–2023 m. būdą

               AIŠKINAMASIS MEMORANDUMAS

               1.Pasiūlymo dalykas

               Šis pasiūlymas teikiamas dėl sprendimo, kuriuo nustatoma pozicija, kurios Sąjungos vardu turi būti laikomasi Tarptautinėje civilinės aviacijos organizacijoje (ICAO), dėl savanoriško dalyvavimo Tarptautinės aviacijos išmetamo anglies dioksido kiekio kompensavimo ir mažinimo sistemoje (CORSIA) nuo 2021 m. sausio 1 d. ir dėl pasirinkto lėktuvų naudotojams taikytinų kompensavimo reikalavimų apskaičiavimo 2021–2023 m. būdo.

               2.Pasiūlymo aplinkybės

               2.1.Čikagos konvencija ir Paryžiaus susitarimas

               Čikagos konvencija (toliau – Konvencija) siekiama reguliuoti tarptautinį oro susisiekimą. Šia 1947 m. balandžio 4 d. įsigaliojusia konvencija įsteigta Tarptautinė civilinės aviacijos organizacija.

               Paryžiaus susitarimą 2015 m. gruodžio mėn. patvirtino Jungtinių Tautų bendrosios klimato kaitos konvencijos šalių konferencija. Jo tikslas – užtikrinti, kad pasaulio temperatūra padidėtų gerokai mažiau nei 2 °C, palyginti su ikipramoninio laikotarpio lygiu, ir toliau siekti temperatūros padidėjimą sumažinti dar labiau – iki 1,5 °C. Prie šio išmetamų šiltnamio efektą sukeliančių dujų kiekio mažinimo tikslo turėtų prisidėti visi ekonomikos sektoriai, taip pat ir tarptautinės aviacijos sektorius.

               Visos ES valstybės narės yra abiejų susitarimų šalys. ES ir jos valstybės narės yra Paryžiaus susitarimo šalys ir bendrai įsipareigojo sumažinti savo išmetamų šiltnamio efektą sukeliančių dujų kiekį.

               2.2.Tarptautinė civilinės aviacijos organizacija

               Tarptautinė civilinės aviacijos organizacija yra specializuota Jungtinių Tautų agentūra. Organizacijos tikslai ir uždaviniai – plėtoti tarptautinės oro navigacijos principus bei metodus ir skatinti tarptautinio oro susisiekimo planavimą bei plėtrą. ES turi ad hoc stebėtojos statusą daugelyje ICAO organų (asamblėjoje ir kitose techniniuose organuose).

               2.3.Tarptautinės aviacijos išmetamo anglies dioksido kiekio kompensavimo ir mažinimo sistema (CORSIA)

               2018 m. birželio 27 d. vykusioje savo 214-ojoje sesijoje ICAO taryba patvirtino tarptautinių standartų ir rekomenduojamos tvarkos aprašą „Tarptautinės aviacijos išmetamo anglies dioksido kiekio kompensavimo ir mažinimo sistema (CORSIA)“ – jis priimtas kaip Čikagos konvencijos 16 priedo „Aplinkos apsauga“ IV tomas.

               Nuo 2019 m. sausio 1 d. taikomi 16 priedo IV tome nustatyti su vykdant tarptautinius skrydžius išmetamo CO2 kiekiu susiję stebėsenos, ataskaitų teikimo ir tikrinimo reikalavimai. Nuo 2021 m. sausio 1 d. bus taikomi 16 priedo IV tome nustatyti išmetamo CO2 kiekio kompensavimo reikalavimai.

               16 priedo IV tomo 3 skyriaus 3.1.3 ir 3.2.1 dalyse ir 1 priedėlyje („Administracinės procedūros“) reikalaujama, kad valstybės iki 2020 m. birželio 30 d. praneštų ICAO apie:

               •
                     savo sprendimą savanoriškai dalyvauti arba nutraukti savanorišką dalyvavimą sistemoje nuo 2021 m. sausio 1 d.
                  1
               ;

               •
                     pasirinktą lėktuvų naudotojams taikytinų kompensavimo reikalavimų apskaičiavimo 2021–2023 m. būdą.

               2.4.ES šiltnamio efektą sukeliančių dujų apyvartinių taršos leidimų prekybos sistema

               2012 m. aviacijos sektorius įtrauktas į ES apyvartinių taršos leidimų prekybos sistemą (ES ATLPS)
                  2
               . Ši sistema apėmė šiltnamio efektą sukeliančių dujų, išmetamų vykdant skrydžius į Europos ekonominę erdvę (EEE) ir iš jos, įskaitant skrydžius į trečiąsias šalis ir iš jų, kiekį. Tačiau siekdama suteikti postūmį Tarptautinės civilinės aviacijos organizacijos narėms ir paskatinti pažangą ieškant pasaulinio sprendimo, kuris padėtų mažinti tarptautinės aviacijos išmetamų šiltnamio efektą sukeliančių dujų kiekį, Sąjunga patvirtino laikinas nukrypti leidžiančias nuostatas, kuriomis geografinė ES ATLPS taikymo sritis, laukiant tarptautinių pokyčių, apribota, kad apimtų tik EEE vidaus skrydžius ir neapimtų skrydžių už EEE ribų
                  3
               .

               Pastarąjį kartą 2017 m. peržiūrėtos Direktyvos 2003/87/EB 28b straipsnyje numatyta galimybė iš dalies pakeisti ES ATLPS reglamentavimo sistemą, kad joje būtų atsižvelgta į CORSIA, su sąlyga kad bus atliktas pagrindinių CORSIA aspektų, be kita ko, dalyvavimo šioje sistemoje lygio, vertinimas ir kad tokie pakeitimai derės su ES 2030 m. klimato politikos tikslu (atitinkančiu Paryžiaus susitarime nustatytą neregresavimo principą
                  4
               ).

               3.Pozicija, kurios turi būti laikomasi Sąjungos vardu

               3.1. Pagrindiniai faktai

               Sąjunga tvirtai remia su tarptautinės aviacijos išmetamo anglies dioksido kiekiu susijusią ICAO pasaulinę rinkos priemonę CORSIA, kurios tikslas – padėti kovoti su klimato kaita. Sąjungos paramą, be kita ko, liudija Europos Parlamento ir Tarybos tris kartus atlikti ES ATLPS pakeitimai, kuriais siekiama padėti daryti pažangą ICAO.

               Nors pirminis CORSIA tikslas yra tik kompensuoti išmetamo anglies dioksido kiekio didėjimą nuo 2020 m., tam, kad šis tikslas būtų pasiektas, svarbu remti pradinę pažangą ir padėti užtikrinti pakankamą dalyvavimą.

               Tarybos sprendimu (ES) 2016/915
                  5
                nustatyta Sąjungos pozicija dėl ICAO organų parengtino tarptautinio dokumento, kuriuo ketinama numatyti nuo 2020 m. įgyvendinti bendrą pasaulinę su tarptautinės aviacijos išmetamo anglies dioksido kiekiu susijusią rinkos priemonę.

               Reglamentu (ES) 2017/2392
                  6
                visų pirma siekiama „pasirengti nuo 2021 m. įgyvendinti pasaulinę rinkos priemonę“. Reglamente nurodoma, kad „tam, kad sistema būtų konkrečiai įgyvendinama, reikės, kad ICAO šalys imtųsi veiksmų vietos lygmeniu“.

               Direktyvos 2003/87/EB (ATLPS direktyvos)
                  7
                28b straipsnyje nustatyta: „Per 12 mėnesių nuo tada, kai ICAO priims atitinkamas priemones, ir prieš pradedant veikti pasaulinei rinkos priemonei, Komisija pateikia Europos Parlamentui ir Tarybai ataskaitą, kurioje ji išnagrinėja būdus, kaip atliekant šios direktyvos peržiūrą tas priemones įgyvendinti Sąjungos teisėje. Komisija toje ataskaitoje taip pat prireikus išnagrinėja taisykles, taikytinas skrydžiams EEE. Ji taip pat išnagrinėja pasaulinės rinkos priemonės užmojį ir bendrą aplinkosauginį naudingumą, įskaitant jos bendrą užmojo mastą, palyginti su pagal Paryžiaus susitarimą nustatytais tikslais, dalyvavimo lygį, jos įgyvendinamumą, skaidrumą, nuobaudas už reikalavimų nesilaikymą, visuomenės dalyvavimui skirtus procesus, kompensacinių kreditų kokybę, išmetamųjų teršalų kiekio stebėseną, ataskaitų apie jį teikimą ir jo tikrinimą, registrus, atskaitomybę, taip pat biodegalų naudojimo taisykles.“

               Tarybos sprendimu (ES) 2018/2027
                  8
                nustatyta su skirtumais, apie kuriuos reikia pranešti, susijusi pozicija, kurios Sąjungos vardu turi būti laikomasi ICAO, dėl standartų ir rekomenduojamos praktikos aprašo „CORSIA“ pirmos redakcijos. Pagal tą sprendimą valstybės narės pranešė ICAO apie ES ATLPS ir CORSIA (iš kurių pirmoji taikoma maršrutų, o antroji – valstybių pagrindu) skirtumus ir apie tai, kad Europos Sąjungoje CORSIA bus įgyvendinta peržiūrint ES ATLPS, kaip susitarta atliekant pastarąją – 2017 m. – jos peržiūrą
                  9
               . Tikslas buvo išsaugoti ES acquis bei ateities politikos galimybes ir nesumažinti ES klimato politikos užmojo.

               2020 m. kovo 4 d. Komisija priėmė pasiūlymą dėl Europos klimato teisės akto
                  10
               , pagal kurį, siekiant Paryžiaus susitarimo 2 straipsnyje nustatyto ilgalaikio temperatūros tikslo, Sąjunga privalėtų iki 2050 m. užtikrinti, kad jos poveikis klimatui būtų neutralus. Pasiūlymas grindžiamas išvada, kad reikia imtis papildomų veiksmų ir kiekvienas sektorius turės prisidėti, nes numatoma, kad dabartinės politikos priemonės išmetamų šiltnamio efektą sukeliančių dujų kiekį iki 2050 m. padės sumažinti tik 60 proc., taigi reikia dar daug nuveikti, kad būtų pasiektas poveikio klimatui neutralumas.

               Galiausiai Sąjunga ne kartą yra pareiškusi politinį įsipareigojimą įgyvendinti CORSIA nuo pat jos bandomojo etapo pradžios. Naujausiu pareiškimu, padarytu ES ir jos valstybių narių vardu 40-ojoje ICAO asamblėjoje 2019 m., viena vertus, parodyta, kad atlikdama CORSIA įgyvendinti reikalingus ES ATLPS pakeitimus Sąjunga išsaugos savo politinę erdvę ir klimato politikos užmojį, ir, kita vertus, pareikšta, kad Sąjunga ir jos valstybės narės toliau tvirtai remia CORSIA ir išlieka visapusiškai įsipareigojusios ją įgyvendinti nuo bandomojo etapo pradžios. Sąjunga ne kartą priminė, kad būtina išsaugoti atitinkamus ES teisės aktus ir klimato politikos užmojį, laikantis ES ATLPS su naujausiais pakeitimais, ir pakartojo tai 2018 m. pateiktame pranešime apie skirtumus ir ES pareiškime 40-ojoje ICAO asamblėjoje. Po šios asamblėjos Europos Parlamentas paragino Komisiją ir valstybes nares apsaugoti ES teisėkūros autonomiją įgyvendinant ATLPS direktyvą
                  11
               .

               3.2. Siūloma pozicija

               Iki CORSIA standartuose ir rekomenduojamoje praktikoje nustatyto 2020 m. birželio 30 d. termino reikia Sąjungos vardu priimti poziciją, kad valstybės narės galėtų pateikti reikiamus pranešimus.

               Pirmuoju klausimu – t. y. pranešimo apie sprendimą nuo 2021 m. sausio 1 d. savanoriškai dalyvauti arba nutraukti savanorišką dalyvavimą sistemoje – atsižvelgiant į Sąjungos ne kartą prisiimtą ir ICAO jau pripažintą politinį įsipareigojimą, numatomą su CORSIA susijusią naudą aplinkai ir tarptautiniam transportui ir tai, kad jokių perspektyvių pasaulinio lygmens alternatyvų nėra, siūloma pranešti apie valstybių narių savanorišką dalyvavimą nuo bandomojo etapo pradžios 2021 m. sausio 1 d. Pranešimas būtų daromas atsižvelgiant į skirtumus, apie kuriuos pranešta 2018 m. pagal Tarybos sprendimą (ES) 2018/2027, taip pat į visus būsimus skirtumus, ir juo nebūtų daroma poveikio ES ATLPS peržiūrai, dėl kurios susitarta 2017 m., ES klimato politikos užmojui ir Atsinaujinančiųjų išteklių energijos direktyvos taikymui
                  12
               .

               Antruoju klausimu – t. y. pranešimo apie pasirinktą lėktuvų naudotojams taikytinų kompensavimo reikalavimų apskaičiavimo 2021–2023 m. būdą – siūloma kiekvienais bandomojo etapo metais rinktis atitinkamai 2021, 2022 ir 2023 m. išmestų teršalų kiekį, o ne 2020 m. išmestų teršalų kiekį kiekvienais atitinkamais metais. Šiuo metodu atsižvelgiama į numatomą naudą aplinkai ir tarptautiniam transportui, poreikį teikti paskatas veiklos vykdytojams mažinti savo poveikį aplinkai ir svarbą imtis veiksmų anksti, kartu atsižvelgiant į kompensavimo išlaidų, kurių gali patirti Europos veiklos vykdytojai, dydį ir į poveikį jų tarptautiniam konkurencingumui. Iš tiesų, palyginti su tuo, kai pasirenkami 2020 m. atskaitos duomenys, pasirinkus atitinkamai 2021, 2022 ir 2023 m. atskaitos duomenis poveikis aplinkai būtų mažinamas veiksmingiau. Taip yra todėl, kad numatoma, jog tarptautinės aviacijos išmetamų teršalų kiekis 2021, 2022 ir 2023 m. bus didesnis nei 2020 m., ypač dėl to, kad didelį poveikį oro eismui ir išmetamų teršalų kiekiui turėjo COVID-19 pandemija.

               Šiomis aplinkybėmis būtina užtikrinti, kad būtų tinkamai atsižvelgta į dabartinius ir galimus būsimus Sąjungos teisės ir CORSIA skirtumus. Todėl pirmiau minėtame pranešime reikėtų nurodyti skirtumą, apie kurį pranešta remiantis Tarybos sprendimu (ES) 2018/2027. Kadangi tas skirtumas, kol jis vis dar aktualus, yra susijęs tik su tuo, kad dėl tam tikrų CORSIA ir ES ATLPS struktūros skirtumų yra nevienodai paskirstoma valstybių kompetencija įvairių veiklos vykdytojų atžvilgiu, minėtame pranešime taip pat turėtų būti pasilikta teisė pranešti apie papildomus skirtumus.

               4.Suderinamumas su kitomis Sąjungos politikos sritimis

               Siūlomas sprendimas yra suderinamas su kitų sričių Sąjungos politika, visų pirma energetikos, aplinkos ir transporto, ir ją papildo. Jame primenama dalyvavimo CORSIA ir Europos Parlamento ir Tarybos ES ATLPS direktyvos peržiūros sąsaja, kaip nustatyta Reglamente 2017/2392. Tačiau Komisija dar nepateikė ATLPS direktyvos 28b straipsnyje numatytos ataskaitos ir apskritai dar nėra žinoma, kokį sprendimą šioje srityje priims teisėkūros institucija. Todėl šis pranešimas turėtų būti laikomas tarpiniu veiksmu, atsižvelgiant į Čikagos konvencijos16 priedo IV tomo 3 skyriaus 3.1.3 ir 3.2.1 dalis ir 1 priedėlį.

               Siekiant užtikrinti, kad šiuo tarpiniu veiksmu nebūtų daroma poveikio būsimiems abiejų teisėkūros institucijų politiniams sprendimams, pranešime turėtų būti nurodytas skirtumas, apie kurį jau pranešta pagal Tarybos sprendimą (ES) 2018/2027, ir numatyta galimybė pranešti apie kitus papildomus skirtumus, kaip nurodyta pirmiau.

               5.Teisinis pagrindas

               5.1.Procedūrinis teisinis pagrindas

               5.1.1.Principai

               Sutarties dėl Europos Sąjungos veikimo (SESV) 218 straipsnio 9 dalyje numatyti sprendimai, kuriais „nustatomos pozicijos, kurios Sąjungos vardu priimamos susitarimu įsteigtame organe, kai tam organui reikia priimti teisinę galią turinčius aktus, išskyrus aktus, papildančius arba pakeičiančius susitarimo institucinę struktūrą“.

               SESV 218 straipsnio 9 dalis taikoma neatsižvelgiant į tai, ar Sąjunga yra organo narė arba susitarimo šalis
                  13
               .

               5.1.2.Taikymas aptariamuoju atveju

               Pagal Konvencijos 16 priedo IV tomo 3 skyriaus 3.1.3 dalį ir 1 priedėlį („Administracinės procedūros“) reikalaujama, kad valstybės iki 2020 m. birželio 30 d. praneštų ICAO apie savo sprendimą savanoriškai dalyvauti arba nutraukti savanorišką dalyvavimą sistemoje nuo 2021 m. sausio 1 d. ir apie tai, kurį būdą pagal 16 priedo IV tomo 3.2.1 dalį jos pasirinko lėktuvų naudotojams taikytiniems kompensavimo reikalavimams apskaičiuoti 2021–2023 m.

               Iš tų nuostatų matyti, kad tam tikras ICAO tarybos – susitarimu įsteigto organo – sprendimu priimtos CORSIA teisinis poveikis priklauso nuo atitinkamų pranešimų pateikimo ICAO ir nuo tų pranešimų sąlygų. Todėl Sąjungos pozicijos dėl tokių pranešimų priėmimas priklauso SESV 218 straipsnio 9 dalies taikymo sričiai.

               5.2.Materialinis teisinis pagrindas

               Pagal SESV 192 straipsnio 1 dalį ir 191 straipsnį Europos Sąjunga padeda siekti, be kita ko, šių tikslų: išlaikyti, saugoti ir gerinti aplinkos kokybę; remti tarptautinio lygio priemones, skirtas regioninėms ar pasaulinėms aplinkos problemoms spręsti, visų pirma kovai su klimato kaita.

               5.2.1.Principai

               Sprendimo pagal SESV 218 straipsnio 9 dalį materialinis teisinis pagrindas pirmiausia priklauso nuo numatomo akto, dėl kurio Sąjungos vardu nustatoma pozicija, tikslo ir turinio. Jeigu numatomu aktu siekiama dviejų tikslų arba jį sudaro dvi dalys ir jeigu vieną iš tų tikslų ar dalių galima laikyti pagrindiniu tikslu arba pagrindine dalimi, o kita dalis ar kiti tikslai yra tik papildomi, sprendimas pagal SESV 218 straipsnio 9 dalį turi būti grindžiamas tik vienu materialiniu teisiniu pagrindu – tuo, kurio reikalauja pagrindinis ar svarbesnis tikslas arba dalis.

               5.2.2.Taikymas aptariamuoju atveju

               Pagrindinis numatomo akto tikslas ir jo turinys yra susiję su klimato politika tarptautinės aviacijos srityje.

               Todėl siūlomo sprendimo materialinis teisinis pagrindas yra SESV 192 straipsnio 1 dalis.

               5.3.Išvada

               Siūlomo sprendimo teisinis pagrindas turėtų būti SESV 192 straipsnio 1 dalis kartu su SESV 218 straipsnio 9 dalimi.

               2020/0078 (NLE)

               Pasiūlymas

               TARYBOS SPRENDIMAS

               dėl pozicijos, kurios Europos Sąjungos vardu turi būti laikomasi Tarptautinėje civilinės aviacijos organizacijoje, dėl pranešimo apie savanorišką dalyvavimą Tarptautinės aviacijos išmetamo anglies dioksido kiekio kompensavimo ir mažinimo sistemoje (CORSIA) nuo 2021 m. sausio 1 d. ir apie pasirinktą lėktuvų naudotojams taikytinų kompensavimo reikalavimų apskaičiavimo 2021–2023 m. būdą

               EUROPOS SĄJUNGOS TARYBA,

               atsižvelgdama į Sutartį dėl Europos Sąjungos veikimo, ypač į jos 192 straipsnio 1 dalį kartu su 218 straipsnio 9 dalimi,

               atsižvelgdama į Europos Komisijos pasiūlymą,

               kadangi:

               (1)1947 m. balandžio 4 d. įsigaliojo Čikagos tarptautinė civilinės aviacijos konvencija (toliau – Konvencija), kuria siekiama reguliuoti tarptautinį oro susisiekimą. Ja įsteigta Tarptautinė civilinės aviacijos organizacija (ICAO);

               (2)visos Sąjungos valstybės narės yra Konvencijos susitariančiosios valstybės ir ICAO narės, o Sąjunga turi stebėtojos statusą tam tikruose ICAO organuose;

               (3)2015 m. gruodžio mėn. 21-oji Jungtinių Tautų bendrosios klimato kaitos konvencijos šalių konferencija patvirtino Paryžiaus susitarimą, kurio tikslas – užtikrinti, kad pasaulio temperatūra padidėtų gerokai mažiau nei 2 °C, palyginti su ikipramoninio laikotarpio lygiu, ir toliau siekti temperatūros padidėjimą sumažinti dar labiau – iki 1,5 °C. Prie šio išmetamų šiltnamio efektą sukeliančių dujų kiekio mažinimo tikslo turėtų prisidėti visi ekonomikos sektoriai, taip pat ir tarptautinės aviacijos sektorius;

               (4)2016 m. 39-ojoje ICAO asamblėjoje rezoliucija A39-3 nuspręsta sukurti pasaulinį rinkos mechanizmą, kuriuo siekiama užtikrinti, kad tarptautinės aviacijos išmetamų šiltnamio efektą sukeliančių dujų kiekis neviršytų 2020 m. lygio. Sąjungos pozicija dėl to mechanizmo ir įvairių jo elementų rengimo ir priėmimo nustatyta Tarybos sprendimu (ES) 2016/915
                  14
               ;

               (5)2018 m. birželio 27 d. vykusiame dešimtajame savo 214-osios sesijos posėdyje ICAO taryba priėmė Konvencijos 16 priedo IV tomo (tarptautinių standartų ir rekomenduojamos praktikos aprašo „Tarptautinės aviacijos išmetamo anglies dioksido kiekio kompensavimo ir mažinimo sistema (CORSIA)“) pirmą redakciją;

               (6)2017 m., visų pirma siekiant pasirengti nuo 2021 m. įgyvendinti pasaulinę rinkos priemonę, Europos Parlamento ir Tarybos Reglamentu (ES) 2017/2392
                  15
                persvarstyta Direktyva 2003/87/EB
                  16
               , kad būtų numatyti Sąjungos teisiniai su CORSIA susiję išmetamųjų teršalų kiekio stebėsenos, ataskaitų teikimo ir tikrinimo reikalavimai ir būtų nustatytos su CORSIA susijusios ataskaitų teikimo ir peržiūros nuostatos;

               (7)į CORSIA įtrauktos taisyklės gali tapti privalomos pagal Konvenciją, laikantis Konvencijoje nustatytų ribų. Pagal galiojančius tarptautinius oro susisiekimo susitarimus jos taip pat gali tapti privalomos Sąjungai ir jos valstybėms narėms;

               (8)kad ICAO visapusiškai atsižvelgtų į dabartinę Sąjungos teisinę padėtį, valstybės narės pagal Tarybos sprendimą (ES) 2018/2027
                  17
                pranešė apie skirtumus. Pagal tuos pranešimus, dabartinės redakcijos Direktyva 2003/87/EB taikoma nepriklausomai nuo lėktuvo naudotojo nacionalinės priklausomybės ir iš esmės apima visus skrydžius iš aerodromų, esančių valstybių narių, kurioms taikoma Sutartis, teritorijose, arba į juos. Direktyva 2003/87/EB taikoma visiems be išimties skrydžiams valstybėse narėse ir (arba) EEE šalyse ir tarp jų. Tie principai taikomi tiek stebėsenos, ataskaitų teikimo ir tikrinimo reikalavimams, tiek kompensavimo reikalavimams;

               (9)atsižvelgiant į šiuos skirtumus, CORSIA nustatyti stebėsenos, ataskaitų teikimo ir tikrinimo reikalavimai, taikomi nuo 2019 m. sausio 1 d., buvo įtraukti į Sąjungos teisės aktus
                  18
               . Pagal tuos teisės aktus bandomuoju etapu išmetamų teršalų kiekio duomenys bus renkami ir perduodami ICAO sekretoriatui;

               (10)pagal Konvencijos 16 priedo IV tomo 3 skyriaus 3.1.3 dalį ir 1 priedėlį („Administracinės procedūros“) reikalaujama, kad valstybės iki 2020 m. birželio 30 d. praneštų ICAO apie savo sprendimą savanoriškai dalyvauti arba nutraukti savanorišką dalyvavimą sistemoje nuo 2021 m. sausio 1 d. ir apie tai, kurį būdą pagal 16 priedo IV tomo 3.2.1 dalį jos pasirinko lėktuvų naudotojams taikytiniems kompensavimo reikalavimams apskaičiuoti 2021–2023 m.;

               (11)iš tų nuostatų matyti, kad tam tikras ICAO tarybos – susitarimu įsteigto organo – sprendimu priimtos CORSIA teisinis poveikis priklauso nuo atitinkamų pranešimų pateikimo ICAO ir nuo tų pranešimų sąlygų. Todėl Sąjungos pozicijos dėl tokių pranešimų priėmimas priklauso SESV 218 straipsnio 9 dalies taikymo sričiai;

               (12)šiuo atžvilgiu tikslinga nustatyti poziciją, kurios turi būti laikomasi Sąjungos vardu, atsižvelgiant į pirmiau minėtą reikalavimą pranešti, ypač todėl, kad savanoriškas dalyvavimas CORSIA ir tam tikro būdo pasirinkimas pagal Konvencijos 16 priedo IV tomo 3.2.1 dalį gali labai paveikti teises ir pareigas srityje, kurioje taikoma Sąjungos teisė, ypač Europos Parlamento ir Tarybos direktyva 2003/87/EB ir Europos Parlamento ir Tarybos direktyva (ES) 2018/2001 dėl skatinimo naudoti atsinaujinančių išteklių energiją
                  19
               ;

               (13)Sąjunga ir jos valstybės narės yra ne kartą pareiškusios
                  20
                norą dalyvauti CORSIA nuo 2021 m. sausio 1 d.;

               (14)savanoriškas dalyvavimas CORSIA taip pat reiškia, kad pagal Konvencijos 16 priedo IV tomo 3.2.1 dalį būtina pasirinkti lėktuvų naudotojams taikytinų kompensavimo reikalavimų apskaičiavimo 2021–2023 m. būdą. Šiuo atžvilgiu tikslinga skaičiavimus grįsti atitinkamai 2021, 2022 ir 2023 m. išmestų teršalų kiekiu. Tikimasi, kad pasirinkus šį būdą nauda aplinkai ir tarptautiniam transportui bus didesnė, nei pasirinkus kitą būdą, t. y. galimybę skaičiavimus grįsti 2020 m. išmestų teršalų kiekiu, nes numatoma, kad tarptautinės aviacijos išmetamų teršalų kiekis 2021, 2022 ir 2023 m. bus didesnis nei 2020 m., taigi kompensavimo reikalavimai būtų didesni. Tai taip pat užtikrintų geresnį tęstinumą, turint omenyje, kad 16 priedo IV tomo 3.2.2 dalyje numatyta nuo 2024 m. skaičiavimus taip pat grįsti atitinkamų metų duomenimis;

               (15)sprendimas kompensavimo reikalavimus apskaičiuoti remiantis atitinkamai 2021, 2022 ir 2023 m. išmestų teršalų kiekiu 2021–2023 m. būtų taikomas visiems lėktuvų naudotojams, priskirtiems atitinkamai valstybei narei;

               (16)kaip minėta pirmiau, Direktyva 2003/87/EB nustatyta sistema šiuo metu tam tikrais aspektais skiriasi nuo CORSIA sistemos. Direktyvos 2003/87/EB 28b straipsnyje reikalaujama, kad Komisija pateiktų Europos Parlamentui ir Tarybai ataskaitą, kurioje išnagrinėtų galimus CORSIA įgyvendinimo Sąjungoje atliekant direktyvos peržiūrą būdus, atitinkančius įsipareigojimą iki 2030 m. sumažinti visos Sąjungos ekonomikos išmetamų šiltnamio efektą sukeliančių dujų kiekį, kad būtų išsaugotas Sąjungos klimato politikos veiksmų aplinkosauginis naudingumas ir veiksmingumas. Tuo tikslu per vienus metus nuo tada, kai ICAO priims atitinkamas teisines priemones, ir prieš pradedant jas taikyti, Komisija Europos Parlamentui ir Tarybai turi pateikti ataskaitą, kurioje, be kita ko, įvertintų ICAO priemonės užmojį ir aplinkosauginį naudingumą. Kai tinkama, su ataskaita turi būti pateikiamas pasiūlymas dėl teisėkūros procedūra priimamo akto. Tos ataskaitos Komisija dar nepateikė;

               (17)šiomis aplinkybėmis būtina užtikrinti, kad būtų tinkamai atsižvelgta į dabartinius ir galimus būsimus Sąjungos teisės ir CORSIA skirtumus, siekiant prireikus išsaugoti Sąjungos sistemą, įskaitant teisėkūros institucijos diskreciją spręsti dėl būsimos Sąjungos sistemos, taikytinos atitinkamoje srityje. Šiuo atžvilgiu Europos Parlamentas paragino Komisiją ir valstybes nares
                  21
                apsaugoti ES teisėkūros autonomiją įgyvendinant Direktyvą 2003/87/EB;

               (18)todėl pirmiau minėtame pranešime reikėtų nurodyti skirtumą, apie kurį pranešta remiantis Tarybos sprendimu (ES) 2018/2027, taikomu su savanorišku dalyvavimu susijusiais klausimais. Kadangi tas skirtumas, kol jis vis dar aktualus, yra susijęs tik su valstybių kompetencijos įvairių veiklos vykdytojų atžvilgiu priskyrimu, minėtame pranešime taip pat turėtų būti pasilikta teisė pranešti apie papildomus skirtumus;

               (19)Sąjungos poziciją turėtų pareikšti Sąjungos valstybės narės, kurios yra ICAO narės,

               PRIĖMĖ ŠĮ SPRENDIMĄ:

               1 straipsnis

               Pozicija, kurios turi būti laikomasi Sąjungos vardu dėl Čikagos tarptautinės civilinės aviacijos konvencijos 16 priedo IV tomo 3 skyriaus 3.1.3 ir 3.2.1 dalių ir 1 priedėlio ir dėl pranešimo Tarptautinei civilinės aviacijos organizacijai apie

               - savanorišką valstybių narių dalyvavimą Tarptautinės aviacijos išmetamo anglies dioksido kompensavimo ir mažinimo sistemoje nuo 2021 m. sausio 1 d. ir

               - pasirinktą lėktuvų naudotojams taikytinų kompensavimo reikalavimų apskaičiavimo 2021–2023 m. būdą

               išdėstyta šio sprendimo priede.

               2 straipsnis

               1 straipsnyje nurodytą poziciją pareiškia Sąjungos valstybės narės, kurios yra Tarptautinės civilinės aviacijos organizacijos narės.

               3 straipsnis

               Šis sprendimas skirtas valstybėms narėms.

               Priimta Briuselyje

                  Tarybos vardu

                  Pirmininkas

                     (1)

                        3.1.3 dalyje kalbama apie valstybės įrašymą į ICAO dokumentą „CORSIA States for Chapter 3 State Pairs“ („CORSIA valstybės, iš kurių bus sudaromos 3 skyriuje nurodytos valstybių poros“). Šioje dalyje pateikta pastaba, kad tame dokumente surašomos valstybės, pasisiūliusios dalyvauti sistemoje reikalavimų vykdymo laikotarpiais nuo 2021 m. sausio 1 d. iki 2026 m. gruodžio 31 d. Taip pat pažymėtina, kad 1 priedėlyje valstybėms nustatytas reikalavimas apie sprendimą nutraukti savanorišką dalyvavimą sistemoje ICAO pranešti iki metų, einančių prieš tuos metus, kuriais savanoriškas dalyvavimas būtų nutrauktas, birželio 30 d.

                     (2)

                        2008 m. lapkričio 19 d. Europos Parlamento ir Tarybos direktyva 2008/101/EB, iš dalies keičianti Direktyvą 2003/87/EB, kad į šiltnamio efektą sukeliančių dujų emisijos leidimų prekybos sistemą Bendrijoje būtų įtrauktos aviacijos veiklos rūšys (OL L 8, 2009 1 13, p. 3).

                     (3)

                        Jei Europos Parlamentas ir Taryba iki 2023 m. gruodžio mėn. nepriims ES ATLPS direktyvos pakeitimų, po šio termino ES ATLPS aviacijos sektoriui bus automatiškai vėl taikoma taip, kaip numatyta iš pradžių, t. y. apims visus skrydžius iš ES valstybių narių ir visų ELPA valstybių oro uostų į kitus ES arba ELPA oro uostus arba į trečiąsias šalis, taip pat, jei deleguotaisiais teisės aktais nebus padaryta išimtis, skrydžius į ES arba ELPA oro uostus iš trečiųjų šalių.

                     (4)

                        Paryžiaus susitarimo 3 straipsnis.

                     (5)

                        2016 m. gegužės 30 d. Tarybos sprendimas (ES) 2016/915 dėl pozicijos, kurios Europos Sąjungos vardu turi būti laikomasi dėl tarptautinio dokumento, kuris turi būti parengtas ICAO institucijose ir kuriuo ketinama numatyti nuo 2020 m. įgyvendinti bendrą pasaulinę rinka grindžiamą priemonę tarptautinės aviacijos išmetamiesiems teršalams (OL L 153, 2016 6 10, p. 32).

                     (6)

                        2017 m. gruodžio 13 d. Europos Parlamento ir Tarybos reglamentas (ES) 2017/2392, kuriuo iš dalies keičiama Direktyva 2003/87/EB, siekiant išlaikyti dabartinius jos taikymo aviacijos veiklai apribojimus ir pasirengti nuo 2021 m. įgyvendinti pasaulinę rinkos priemonę (OL L 350, 2017 12 29, p. 7).

                     (7)

                        2003 m. spalio 13 d. Europos Parlamento ir Tarybos direktyva 2003/87/EB, nustatanti šiltnamio efektą sukeliančių dujų emisijos leidimų sistemą Sąjungoje ir iš dalies keičianti Tarybos direktyvą 96/61/EB (OL L 275, 2003 10 25, p. 32).

                     (8)

                        2018 m. lapkričio 29 d. Tarybos sprendimas (ES) 2018/2027 dėl pozicijos, kurios Europos Sąjungos vardu turi būti laikomasi Tarptautinėje civilinės aviacijos organizacijoje, dėl aplinkos apsaugos srityje taikomos Tarptautinės aviacijos išmetamo anglies dioksido kiekio kompensavimo ir mažinimo sistemos (CORSIA) tarptautinių standartų ir rekomenduojamos praktikos aprašo pirmos redakcijos (OL L 325, 2018 12 20, p. 25).

                     (9)

                        2017 m. gruodžio 13 d. Europos Parlamento ir Tarybos reglamentas (ES) 2017/2392, kuriuo iš dalies keičiama Direktyva 2003/87/EB, siekiant išlaikyti dabartinius jos taikymo aviacijos veiklai apribojimus ir pasirengti nuo 2021 m. įgyvendinti pasaulinę rinkos priemonę (OL L 350, 2017 12 29, p. 7).

                     (10)

                        2020 m. kovo 4 d. Komisijos pasiūlymas dėl Europos Parlamento ir Tarybos reglamento, kuriuo nustatoma poveikio klimatui neutralizavimo sistema ir iš dalies keičiamas Reglamentas (ES) 2018/1999 (Europos klimato teisės aktas), COM(2020) 80.

                     (11)

                        2019 m. lapkričio 28 d. Europos Parlamento rezoliucija dėl 2019 m. Jungtinių Tautų klimato kaitos konferencijos Madride (Ispanija) (COP 25), P9 TA(2019)0079.

                     (12)

                        2018 m. gruodžio 11 d. Europos Parlamento ir Tarybos direktyva (ES) 2018/2001 dėl skatinimo naudoti atsinaujinančiųjų išteklių energiją (OL L 328, 2018 12 21, p. 82).

                     (13)

                        2014 m. spalio 7 d. Teisingumo Teismo sprendimo Vokietija prieš Tarybą, C-399/12, ECLI:EU:C:2014:2258, 64 punktas.

                     (14)

                        2016 m. gegužės mėn. Tarybos sprendimas (ES) 2016/915 dėl pozicijos, kurios Europos Sąjungos vardu turi būti laikomasi dėl tarptautinio dokumento, kuris turi būti parengtas ICAO institucijose ir kuriuo ketinama numatyti nuo 2020 m. įgyvendinti bendrą pasaulinę rinka grindžiamą priemonę tarptautinės aviacijos išmetamiesiems teršalams (OL L 153, 2016 6 10, p. 32).

                     (15)

                        2017 m. gruodžio 13 d. Europos Parlamento ir Tarybos reglamentas (ES) 2017/2392, kuriuo iš dalies keičiama Direktyva 2003/87/EB, siekiant išlaikyti dabartinius jos taikymo aviacijos veiklai apribojimus ir pasirengti nuo 2021 m. įgyvendinti pasaulinę rinkos priemonę (OL L 350, 2017 12 29, p. 7).

                     (16)

                        2003 m. spalio 13 d. Europos Parlamento ir Tarybos direktyva 2003/87/EB, nustatanti šiltnamio efektą sukeliančių dujų emisijos leidimų sistemą Sąjungoje ir iš dalies keičianti Tarybos direktyvą 96/61/EB (OL L 275, 2003 10 25, p. 32).

                     (17)

                        2018 m. lapkričio 29 d. Tarybos sprendimas (ES) 2018/2027 dėl pozicijos, kurios Europos Sąjungos vardu turi būti laikomasi Tarptautinėje civilinės aviacijos organizacijoje, dėl aplinkos apsaugos srityje taikomos Tarptautinės aviacijos išmetamo anglies dioksido kiekio kompensavimo ir mažinimo sistemos (CORSIA) tarptautinių standartų ir rekomenduojamos praktikos aprašo pirmos redakcijos (OL L 325, 2018 12 20, p. 25).

                     (18)

                        2018 m. gruodžio 19 d. Komisijos įgyvendinimo reglamentas (ES) 2018/2066 dėl išmetamų šiltnamio efektą sukeliančių dujų kiekio stebėsenos ir ataskaitų teikimo pagal Europos Parlamento ir Tarybos direktyvą 2003/87/EB, kuriuo iš dalies keičiamas Komisijos reglamentas (ES) Nr. 601/2012 (OL L 334, 2018 12 31, p. 1), 2018 m. gruodžio 19 d. Komisijos įgyvendinimo reglamentas (ES) 2018/2067 dėl duomenų patikros ir tikrintojų akreditavimo pagal Europos Parlamento ir Tarybos direktyvą 2003/87/EB (OL L 334, 2018 12 31, p. 94) ir 2019 m. liepos 18 d. Komisijos deleguotasis reglamentas (ES) 2019/1603, kuriuo dėl aviacijos išmetamųjų teršalų stebėsenos, ataskaitų teikimo ir tikrinimo priemonių, kurias Tarptautinė civilinės aviacijos organizacija priėmė siekdama įgyvendinti pasaulinę rinkos priemonę, papildoma Europos Parlamento ir Tarybos direktyva 2003/87/EB (OL L 250, 2019 9 30, p. 10).

                     (19)

                        2018 m. gruodžio 11 d. Europos Parlamento ir Tarybos direktyva (ES) 2018/2001 dėl skatinimo naudoti atsinaujinančiųjų išteklių energiją (OL L 328, 2018 12 21, p. 82).

                     (20)

                        Pvz., Bratislavos deklaracija (patvirtinta Nuolatinių atstovų komiteto, ST 12029/16 (I priedas)), ICAO A39- WP/414 (patvirtinta Nuolatinių atstovų komiteto, ST 12029/16 (II priedas)), ICAO A40- WP/102 (patvirtinta Tarybos, ST 10227/1/19 (H priedas)).

                     (21)

                        2019 m. lapkričio 28 d. Europos Parlamento rezoliucija dėl 2019 m. Jungtinių Tautų klimato kaitos konferencijos Madride (Ispanija) (COP 25), P9 TA(2019)0079.

    ---documentbreak---

               EUROPOS KOMISIJA
            Briuselis, 2020 05 13
            COM(2020) 194 final
            PRIEDAS
            prie
            Pasiūlymo dėl Tarybos sprendimo
            dėl pozicijos, kurios Europos Sąjungos vardu turi būti laikomasi Tarptautinėje civilinės aviacijos organizacijoje, dėl pranešimo apie savanorišką dalyvavimą Tarptautinės aviacijos išmetamo anglies dioksido kiekio kompensavimo ir mažinimo sistemoje (CORSIA) nuo 2021 m. sausio 1 d. ir apie pasirinktą lėktuvų naudotojams taikytinų kompensavimo reikalavimų apskaičiavimo 2021–2023 m. būdą

               PRIEDAS

               Ne vėliau kaip 2020 m. birželio 30 d. kiekviena valstybė narė pateikia tokio turinio pranešimą:

               –Pagal Čikagos konvencijos 16 priedo IV tomo 2 skyriaus 3.1.3 dalį ir 3 skyriaus 1 priedėlį [valstybė narė] pareiškia, kad nuo 2021 m. sausio 1 d. savanoriškai dalyvaus Tarptautinės aviacijos išmetamo anglies dioksido kiekio kompensavimo ir mažinimo sistemoje (CORSIA).

               –Pagal Konvencijos 16 priedo IV tomo 3 skyriaus 3.2.1 dalį ir 1 priedėlį pasirinktas lėktuvų naudotojams taikytinų kompensavimo reikalavimų apskaičiavimo 2021–2023 m. būdas yra OE = lėktuvo naudotojo konkrečiais y metais išmesto CO2 kiekis, kuriam taikoma 3.1 dalis.

               –Šie pranešimai nedaro poveikio skirtumams, apie kuriuos pranešė [valstybė narė] [*], taip pat papildomiems skirtumams, apie kuriuos gali būti pranešta vėliau.

               * Nurodyti pranešimą, pateiktą pagal Tarybos sprendimą (ES) 2018/2027.


               EUROPOS KOMISIJA
            Briuselis, 2020 05 15
            COM(2020) 196 final
            2020/0080(NLE)
            Pasiūlymas
            TARYBOS SPRENDIMAS
            dėl pozicijos, kurios turi būti laikomasi Sąjungos vardu Pasaulio muitinių organizacijoje (PMO), dėl aiškinamųjų pastabų, klasifikavimo nuomonių ar kitų siūlymų dėl Suderintos sistemos aiškinimo ir rekomendacijų Suderintos sistemos aiškinimo vienodumui užtikrinti pagal Konvenciją dėl Suderintos sistemos priėmimo

               AIŠKINAMASIS MEMORANDUMAS

               1.Pasiūlymo dalykas

               Šis pasiūlymas susijęs su pamatiniu sprendimu, kuriuo nustatoma pozicija, kurios turi būti laikomasi Sąjungos vardu Pasaulio muitinių organizacijos (PMO) posėdžiuose, dėl aiškinamųjų pastabų, klasifikavimo nuomonių, kitų siūlymų dėl Suderintos sistemos aiškinimo ir rekomendacijų Suderintos sistemos aiškinimo ir taikymo vienodumui užtikrinti pagal Konvenciją dėl Suderintos sistemos (SS konvenciją) rengimo ir priėmimo.

               2.Pasiūlymo aplinkybės

               2.1.Tarptautinė konvencija dėl suderintos prekių aprašymo ir kodavimo sistemos

               Tarptautinės konvencijos dėl suderintos prekių aprašymo ir kodavimo sistemos (toliau – SS konvencija) tikslas – sudaryti palankesnes sąlygas tarptautinei prekybai vykdyti ir statistiniams duomenims, ypač susijusiems su tarptautine prekyba, rinkti, lyginti ir analizuoti. Šios SS konvencijos priede pateikta SS nomenklatūra – tarptautinė suderinta sistema, kuria naudodamosi dalyvaujančios valstybės gali atlikti parduodamų prekių muitinį klasifikavimą remdamosi bendru pagrindu. Visų pirma SS nomenklatūroje pateikiamas prekių aprašymas (pozicijos ir subpozicijos) ir atitinkami prekių skaitiniai kodai, nustatomi pagal šešiaženklę kodavimo sistemą. SS nomenklatūra peržiūrima kas penkerius metus
                  1
               . Šią nomenklatūrą taiko daugiau kaip 190 pasaulio šalių administracijų – taigi, pagal ją klasifikuojama daugiau kaip 98 proc. visų pasaulyje parduodamų prekių.

               SS konvencija įsigaliojo 1988 m. sausio 1 d.

               Europos Sąjunga ir visos valstybės narės yra šio susitarimo
                  2
                šalys.

               2.2.Pasaulio muitinių organizacija (PMO)

               Pasaulio muitinių organizacija (PMO), 1952 m. įsteigta kaip Muitinių bendradarbiavimo taryba, yra nepriklausomas tarpvyriausybinis organas, kurio paskirtis – didinti muitinės administracijų efektyvumą ir veiksmingumą. Ji atstovauja 183 įvairių pasaulio šalių muitinių administracijoms. PMO valdymo organas yra Taryba. Kiekvienas Tarybos narys turi vieną balsą. Tarybos sprendimai priimami dviejų trečdalių dalyvaujančių ir balso teisę turinčių narių dauguma. Sąjunga naudojasi teisėmis ir vykdo pareigas, kurios yra lygiavertės narystei PMO, ad interim, kol įsigalios Muitinių bendradarbiavimo tarybos steigimo konvencijos pakeitimas.

               Suderinto sistemos komitetas (toliau – SS komitetas) – techninis komitetas, atsakingas už parengiamąjį su SS konvencija susijusį darbą. Pagrindinės SS komiteto užduotys:

               ·rengti aiškinamąsias pastabas, klasifikavimo nuomones ar kitus siūlymus, kurie rekomenduojami aiškinant Suderintą sistemą, ir vykdyti kitus tokius su Suderinta sistema susijusius įgaliojimus ir funkcijas, kuriuos PMO taryba arba susitariančiosios šalys laiko reikalingais. Jis gali steigti parengiamuosius organus, pavyzdžiui, pakomitečius arba darbo grupes;

               ·rengti rekomendacijas Suderintos sistemos teisinių tekstų aiškinimo ir taikymo vienodumui užtikrinti, be kita ko, spręsti susitariančiųjų šalių ginčus dėl klasifikavimo, ir taip sudaryti palankesnes sąlygas prekybai;

               ·siekiant atsižvelgti į technologijų pažangą ir prekybos pobūdžio pokyčius bei kitus Suderintos sistemos naudotojų poreikius, teikti pasiūlymus dėl Suderintos sistemos pakeitimų ir atnaujinimo;

               ·skatinti plačiai taikyti Suderintą sistemą ir nagrinėti su ja susijusius bendro pobūdžio ir politikos klausimus.

               Sąjunga ir jos valstybės narės SS komitete turi vieną bendrą balsą. SS komiteto sprendimai, susiję su šio pamatinio sprendimo apimamais klausimais, priimami paprastąja balsų dauguma.

               Remiantis SS konvencijos 8 straipsnio 2 dalimi, laikoma, kad PMO taryba patvirtino per Suderintos sistemos komiteto sesiją parengtas aiškinamąsias pastabas, klasifikavimo nuomones, kitus siūlymus dėl Suderintos sistemos aiškinimo ir rekomendacijas Suderintos sistemos aiškinimo ir taikymo vienodumui užtikrinti, jeigu ne vėliau kaip iki antro mėnesio, einančio po to mėnesio, per kurį sesija, kurioje jie buvo priimti, buvo baigta, pabaigos nė viena šios SS konvencijos susitariančiųjų šalių nepraneša PMO Generaliniam Sekretoriui apie savo reikalavimą šį klausimą perduoti PMO tarybai.

               Remiantis SS konvencijos 8 straipsnio 3 dalimi, kai klausimas perduodamas Tarybai pagal šio straipsnio 2 dalies nuostatas, Taryba tvirtina šias aiškinamąsias pastabas, klasifikavimo nuomones, kitus pasiūlymus arba rekomendacijas, jeigu bet kuri Tarybos narė, esanti šios konvencijos susitariančiąja šalimi, nereikalauja, kad jie visi arba jų dalis būtų perduoti komitetui pakartotinai svarstyti.

               2.3.Numatomi aktai

               Pagal SS konvencijos 6 straipsnio 2 dalį SS komiteto posėdžiai paprastai vyksta ne rečiau kaip du kartus per metus. Paprastai SS komiteto posėdžiai vyksta kovo ir rugsėjo mėn.

               Siūlomas pamatinis sprendimas susijęs su toliau išvardytais aktais, kuriuos svarsto ir laikinai priima SS komitetas, jeigu pagal nutylėjimo procedūrą tam pritaria PMO taryba:

               (a)aiškinamosiomis pastabomis, kuriomis patikslinamas SS nomenklatūros pastabų, pozicijų ir subpozicijų aiškinimas;

               (b)klasifikavimo nuomonėmis, kurios atspindi SS komiteto priimtus sprendimus, susijusius su konkrečių produktų klasifikavimu;

               (c)kitais siūlymais ir rekomendacijomis, susijusiais su prekių klasifikavimu SS nomenklatūroje, pavyzdžiui, SS komiteto priimtais klasifikavimo sprendimais ar kitomis rekomendacijomis.

               Remiantis 2013 m. spalio 9 d. Europos Parlamento ir Tarybos reglamento (ES) Nr. 952/2013, kuriuo nustatomas Sąjungos muitinės kodeksas
                  3
               , 34 straipsnio 7 dalies a punkto iii papunkčiu, valstybių narių muitinės atšaukia PTI sprendimus, kai jie nebeatitinka SS nomenklatūros aiškinimo dėl sprendimų dėl klasifikavimo, nuomonių dėl klasifikavimo ar SS nomenklatūros paaiškinimų pakeitimų, taikomų nuo Komisijos komunikato paskelbimo Europos Sąjungos oficialiojo leidinio C serijoje dienos.

               3.Pozicija, kurios turi būti laikomasi Sąjungos vardu

               3.1. Praktiniai ES pozicijų rengimo ir priėmimo formavimo apribojimai

               Kiekviename du kartus per metus vykstančiame posėdyje SS komitetas sprendžia daugybę itin techninių klausimų. 1 lentelėje matyti SS komiteto per pastaruosius trejus metus priimtų sprendimų skaičius pagal sprendimų rūšis.

               1 lentelė. SS komiteto sprendimai pagal rūšis

                        Posėdis

                        HSC/59

                        HSC/60

                        HSC/61

                        HSC/62

                        HSC/63
                           4

                        HSC/64

                        Data
                           5

                        2017 03 13–24

                        2017 09 25–10 06

                        2018 03 01–16

                        2018 09 13–28

                        2019 03 14–29

                        2019 09 16–27

                        SS pakeitimai
                           6

                        13

                        9

                        9

                        29

                        44

                        2

                        Aiškinamosios pastabos

                        10

                        21

                        7

                        14

                        16

                        8

                        Klasifikavimo nuomonės

                        22

                        19

                        26

                        13

                        21

                        7

                        Klasifikavimo sprendimai

                        48

                        35

                        38

                        37

                        29

                        39

                        Tarpinis skaičius

                        80

                        75

                        71

                        64

                        66

                        54

                        Iš viso

                        93

                        84

                        80

                        93

                        110

                        56

               Sąjunga – viena iš pagrindinių SS komiteto darbo dalyvių: ji teikia labai daug pasiūlymų ir temų (klasifikavimo klausimų arba ginčų su trečiosiomis šalimis, SS aiškinamųjų pastabų pakeitimų pasiūlymų), kurie nuolat įtraukiami į SS komiteto darbotvarkę.

               Siekiant užtikrinti optimalų Sąjungos pozicijos PMO parengimą, pristatymą ir efektyvų gynimą, laikomasi lankstaus pragmatinio požiūrio. Visų pirma, Komisijos klasifikavimo ekspertai sistemingai analizuoja problemas, apžvelgia valstybių narių klasifikavimo praktiką ir rengia pozicijų projektus. Vėliau šie klausimai aptariami su valstybių narių ekspertais Muitinės ekspertų grupėje ir prireikus tikslinami siekiant nustatyti suderintą poziciją (prieš pradedant darbą SS komiteto ikisesijinei darbo grupei). Jei reikia, konsultuojamasi ir su išorės konsultantais (Europos prekybos asociacijomis arba kitais suinteresuotaisiais subjektais) ir (arba) atliekamas koordinavimas vietoje.

               Kad Sąjunga galėtų efektyviai dalyvauti SS komiteto darbe, reikia intensyvaus ir veiksmingo institucijų bendradarbiavimo, visų pirma dėl to, kad SS komitetas sprendžia labai daug itin techninio pobūdžio klausimų. Be to, laikas nuo dokumentų pateikimo iki faktinių diskusijų SS komiteto posėdžiuose yra labai ribotas.

               Pagal SS komiteto darbo tvarkos taisykles (10-oji taisyklė) sekretoriatas turi gauti valstybių narių pateikiamus klausimus ne vėliau kaip prieš aštuonias savaites iki sesijos pradžios. Priešingu atveju jie įtraukiami į papildomą sąrašą ir SS komitetas gali spręsti, ar įtraukti juos į darbotvarkę. Šios taisyklės laikomasi. Tačiau, kiek tai susiję su PMO sekretoriato parengtų dokumentų pateikimu, tose pačiose darbo tvarkos taisyklėse nustatyta, kad iš esmės visi pagrindiniai darbiniai dokumentai turėtų būti išsiunčiami komiteto nariams bent prieš 30 dienų iki sesijos pradžios. Iš patirties matyti, kad dažnai šios taisyklės nesilaikoma, nepaisant pakartotinių PMO sekretoriatui skirtų raginimų. Be to, netgi jeigu jos laikomasi ir pagrindiniai dokumentai pateikiami iki minėto termino, papildomi dokumentai gali būti pateikiami iki vėlesnio termino. Tokiuose naujuose dokumentuose gali būti pateikta svarbios papildomos techninės informacijos, teisinis aiškinimas, tai gali būti susitariančiųjų šalių ar kitų suinteresuotųjų subjektų, pavyzdžiui, tarptautinių organizacijų savo iniciatyva arba PMO sekretoriato prašymu teikiamas pozicijos dokumentas.

               2 lentelėje matyti dabartinė darbinių dokumentų teikimo SS komitetui per pastaruosius trejus metus padėtis.

               2 lentelė. Darbinių dokumentų pateikimas

               SS komitetas (du posėdžiai per metus)

                        Posėdis

                        Data
                           7

                        Klausimai, dėl kurių reikia priimti sprendimą

                        Dokumentų pateikimas

                        >30 d. iki posėdžio

                        30–15 d. iki posėdžio

                        <15 d. iki posėdžio

                        Skaičius

                        %

                        Skaičius

                        %

                        Skaičius

                        %

                        HSC/59

                        2017 03 13–24

                        74

                        22

                        30

                        46

                        62

                        6

                        8

                        HSC/60

                        2017 09 25–10 06

                        78

                        63

                        81

                        14

                        18

                        1

                        1

                        HSC/61

                        2018 03 01–16

                        69

                        3

                        4

                        61

                        89

                        5

                        7

                        HSC/62

                        2018 09 13–28

                        70

                        50

                        71

                        16

                        23

                        4

                        6

                        HSC/63

                        2019 03 14–29

                        64

                        34

                        53

                        28

                        44

                        2

                        3

                        HSC/64

                        2019 09 16–27

                        56

                        49

                        87

                        5

                        9

                        2

                        4

                        Iš viso

                        411

                        221

                        54

                        170

                        41

                        20

                        5

               SS komiteto posėdžiai visada vyksta iškart po ikisesijinės darbo grupės posėdžio (kuris trunka 2–3 dienas). Laikotarpis, per kurį paprastai galima gauti SS posėdžiams skirtus dokumentus, svyruoja nuo 15 iki 30 dienų iki posėdžio.

               3.2. Pasiūlymo tikslas ir turinys

               Aptariamieji SS komiteto parengti sprendimai gali daryti labai didelį poveikį Sąjungos teisei, konkrečiai, Tarybos reglamentui (EEB) Nr. 2658/87 dėl tarifų ir statistinės nomenklatūros bei dėl Bendrojo muitų tarifo ir prie jo pridedamai Kombinuotajai nomenklatūrai (KN). Klasifikavimo sprendimai, klasifikavimo nuomonės arba SS nomenklatūros aiškinamųjų pastabų pakeitimai naudojami Komisijos įgyvendinimo reglamentais dėl prekių klasifikavimo KN, KN pateikiamose aiškinamosiose pastabose nustatytam klasifikavimui ir klasifikavimo sprendimams, kuriuos priima valstybių narių muitinės, pagrįsti. Reikalaujama, kad valstybių narių muitinės panaikintų savo klasifikavimo sprendimus, jeigu jie nebeatitinka SS nomenklatūros aiškinimo, pakitusio dėl šių klasifikavimo sprendimų, klasifikavimo nuomonių arba SS aiškinamųjų pastabų pakeitimų.

               Atsižvelgiant į klausimų, dėl kurių SS komiteto prašoma priimti sprendimą per kiekvieną posėdį, skaičių, jų itin techninį pobūdį, ribotą Sąjungos pozicijai parengti skirtą laiką ir dėl trumpo laikotarpio, per kurį turi būti pateikti darbiniai dokumentai, laikoma, kad yra būtinas pamatinis Tarybos sprendimas pagal SESV 218 straipsnio 9 dalį, kuriuo, remiantis pagrindiniais principais ir kriterijais, nustatoma Sąjungos pozicija dėl daugelio klausimų (t. y. aiškinamųjų pastabų, klasifikavimo nuomonių ir klasifikavimo sprendimų, rekomendacijų ir kitų siūlymų dėl Suderintosios sistemos aiškinimo), dėl kurių priimti sprendimą sušaukiamas SS komitetas, nes šioje politikos srityje priimant atskirus sprendimus pagal SESV 218 straipsnio 9 dalį nebūtų įmanoma veikti veiksmingai ir laiku.

               Todėl tikslinga, kad pozicija, kurios turi būti laikomasi Sąjungos vardu PMO remiantis pagrindiniais principais ir kriterijais, taip pat būtini veiksmai, kuriais būtų patikslinama Sąjungos pozicija kiekviename posėdyje, būtų nustatomi Tarybos sprendimu, priimamu pagal SESV 218 straipsnio 9 dalį, remiantis Komisijos pasiūlymu.

               Šiuo tikslu pasiūlymu nustatoma sistema, pagal kurią išvardijami principai ir kriterijai, kuriais remiantis nustatoma Sąjungos pozicija. Šie principai ir kriterijai atitinka nustatytą muitų politiką ir Europos Sąjungos Teisingumo Teismo praktiką importuojamas prekes klasifikuoti pagal jų objektyvias charakteristikas ir savybes.

               Pozicija, kurios turi būti laikomasi Sąjungos vardu, turėtų atitikti muitinio klasifikavimo paprastinimo ir lengvinimo, suderinimo su bendromis SS aiškinimo taisyklėmis teisniam tikrumui užtikrinti ir geriausiai praktikai, kurią sukaupė Sąjunga šioje srityje, skatinti.

               Tokia pozicija turėtų būti nustatoma pagal bendruosius kriterijus, nustatytus SS konvencijoje (bendrosiomis SS aiškinimo taisyklėmis), ir pagal objektyvias prekių charakteristikas ir savybes. Turėtų būti atsižvelgiama ir į konkrečius kriterijus, kai jie taikomi, Europos Sąjungos Teisingumo Teismo praktiką, susijusią su prekių klasifikavimu, taip pat rekomendacijas, susijusias su muitiniu klasifikavimu, parengtu PMO (SS nomenklatūra ir jos aiškinimas, pateikiamas SS aiškinamosiose pastabose, SS komiteto priimtos klasifikavimo nuomonės ir klasifikavimo sprendimai) arba Sąjungos (Kombinuotoji nomenklatūra ir jos aiškinimas, pateikiamas KN paaiškinimuose, Tarybos ar Komisijose priimti klasifikavimo reglamentai arba sprendimai, ar Muitų kodų komiteto Tarifų ir statistinės nomenklatūros skyriaus išvados).

               Pasiūlyme dėl pamatinio sprendimo taip pat nustatyta, kad:

               - Komisija iš anksto per pakankamą laiką informuoja Tarybą (arba jos parengiamuosius organus) apie visus atitinkamo PMO organo posėdžius, kuriuose gali būti priimtas sprendimas, susijęs su pamatiniu sprendimu;

               - per penkias darbo dienas nuo dienos, kai Komisija informavo Tarybą arba jos parengiamuosius organus, Taryba pareiškia nepritarimą siūlomai pozicijai dėl vieno ar daugiau atskirų SS sprendimų, kuriuos rengiamasi priimti;

               - siekiant išsaugoti Sąjungos teises ir išvengti padėties, kad PMO priimtų sprendimą dėl klausimo, dėl kurio Taryba negali nustatyti pozicijos iki SS konvencijos 8 straipsnio 2 dalyje nustatyto termino, Komisija Sąjungos vardu gali prašyti, kad klausimas būtų perduotas PMO tarybai ir SS komitetui persvarstyti;

               - tuo atveju, kai Sąjungos pozicija dėl klausimo labai skiriasi nuo SS komiteto priimto sprendimo, Komisija pateikia Tarybai savo vertinimą, ar aptariamas SS komiteto sprendimas gali būti patvirtintas arba ar klausimas turėtų būti perduotas PMO tarybai ir SS komitetui persvarstyti iki SS konvencijos 8 straipsnio 2 dalyje nustatyto termino. Taryba gali pareikšti nepritarimą siūlomai pozicijai dėl atitinkamo vieno ar daugiau atskirų SS sprendimų.

               Remiantis SESV 218 straipsnio 10 dalimi, apie tai nedelsiant išsamiai informuojamas Europos Parlamentas.

               4.Teisinis pagrindas

               4.1.Principai

               Sutarties dėl Europos Sąjungos veikimo (SESV) 218 straipsnio 9 dalyje numatyti sprendimai, kuriais „nustatomos pozicijos, kurios Sąjungos vardu priimamos susitarimu įsteigtame organe, kai tam organui reikia priimti teisinę galią turinčius aktus, išskyrus aktus, papildančius arba pakeičiančius susitarimo institucinę struktūrą“.

               Sąvoka „teisinę galią turintys aktai“ apima aktus, turinčius teisinę galią pagal aptariamą organą reglamentuojančias tarptautinės teisės normas. Ji taip pat apima priemones, kurios nėra privalomos pagal tarptautinę teisę, tačiau „gali stipriai paveikti Sąjungos teisės akto leidėjo priimamų teisės aktų [...] turinį“
                  8
               .

               Todėl siūlomo sprendimo, kuriuo nustatoma Sąjungos pozicija, kurios turėtų būti laikomasi Sąjungos vardu PMO, dėl aiškinamųjų pastabų, klasifikavimo nuomonių ar kitų siūlymų, kurie rekomenduojami aiškinant SS pagal SS konvenciją, priėmimo, procedūrinis teisinis pagrindas yra SESV 218 straipsnio 9 dalis.

               4.2.Taikymas aptariamuoju atveju

               Suderintos sistemos komitetas ir taryba – organai, įsteigti susitarimu, konkrečiai, Tarptautine konvencija dėl suderintos prekių aprašymo ir kodavimo sistemos.

               Aktai, kuriuos turi priimti SS komitetas, yra teisinę galią turintys aktai. Kai numatytus aktus patvirtina Taryba, jie gali daryti labai didelį poveikį Sąjungos teisės aktams, konkrečiai, Tarybos reglamento (EEB) Nr. 2658/87 dėl tarifų ir statistinės nomenklatūros bei dėl Bendrojo muitų tarifo 1 priedui. Taip yra todėl, kad Sąjungos muitinės kodekso
                  9
                34 straipsnio 7 dalies a punkto iii papunktyje nurodyta, kad „muitinė atšaukia PTI
                  10
                sprendimus, kai jie nebeatitinka <...> aiškinimo, remiantis <...> sprendimais dėl klasifikavimo, nuomonėmis dėl klasifikavimo ar Suderintos prekių aprašymo ir kodavimo sistemos nomenklatūros,  <...> paaiškinimų pakeitimais, [priimtais SS komiteto]“. Be to, tokie SS komiteto parengti sprendimai (klasifikavimo sprendimai, klasifikavimo nuomonės arba SS nomenklatūros aiškinamųjų pastabų pakeitimai) naudojami Komisijos įgyvendinimo reglamentais dėl prekių klasifikavimo KN, KN pateikiamose aiškinamosiose pastabose nustatytam klasifikavimui ir klasifikavimo sprendimams, kuriuos priima valstybių narių muitinės, pagrįsti. Numatomu aktu susitarimo institucinė struktūra nepapildoma ir nekeičiama.

               Todėl siūlomo sprendimo procedūrinis teisinis pagrindas yra SESV 218 straipsnio 9 dalis.

               4.3.Materialinis teisinis pagrindas

               4.3.1.Principai

               Sprendimo pagal SESV 218 straipsnio 9 dalį materialinis teisinis pagrindas pirmiausia priklauso nuo numatomo akto, dėl kurio nustatoma pozicija, kurios turi būti laikomasi Sąjungos vardu, tikslo ir turinio. Jeigu numatomu aktu siekiama dviejų tikslų arba jį sudaro dvi dalys ir jeigu vieną iš tų tikslų ar dalių galima laikyti pagrindiniu tikslu arba pagrindine dalimi, o kita dalis ar kiti tikslai yra tik papildomi, sprendimas pagal SESV 218 straipsnio 9 dalį turi būti grindžiamas tik vienu materialiniu teisiniu pagrindu – tuo, kurio reikalauja pagrindinis ar svarbesnis tikslas arba dalis.

               4.3.2.Taikymas aptariamuoju atveju

               Kadangi numatomo akto pagrindinis tikslas ir turinys susiję su tarifų aiškinimu, tarptautinio susitarimo dėl bendros prekybos politikos sudarymu ir SS nomenklatūros ir ES Kombinuotosios nomenklatūros taikymu, siūlomo sprendimo materialinis teisinis pagrindas – SESV 31 straipsnis, 43 straipsnio 2 dalis ir 207 straipsnio 4 dalies pirma pastraipa.

               4.4. Išvada

               Siūlomo sprendimo teisinis pagrindas turėtų būti SESV 31 straipsnis, 43 straipsnio 2 dalis ir 207 straipsnio 4 dalies pirma pastraipa kartu su SESV 218 straipsnio 9 dalimi.

               5.Poveikis biudžetui

               Pasiūlymas neturi poveikio Europos Sąjungos biudžetui.

               6.Numatomo akto skelbimas

               Taip

               2020/0080 (NLE)

               Pasiūlymas

               TARYBOS SPRENDIMAS

               dėl pozicijos, kurios turi būti laikomasi Sąjungos vardu Pasaulio muitinių organizacijoje (PMO), dėl aiškinamųjų pastabų, klasifikavimo nuomonių ar kitų siūlymų dėl Suderintos sistemos aiškinimo ir rekomendacijų Suderintos sistemos aiškinimo vienodumui užtikrinti pagal Konvenciją dėl Suderintos sistemos priėmimo

               EUROPOS SĄJUNGOS TARYBA,

               atsižvelgdama į Sutartį dėl Europos Sąjungos veikimo, ypač į jos 31 straipsnį, 43 straipsnio 2 dalį ir 207 straipsnio 4 dalies pirmą pastraipą kartu su 218 straipsnio 9 dalimi,

               atsižvelgdama į Europos Komisijos pasiūlymą,

               kadangi:

               (1)Tarybos sprendimu 87/369/EEB
                  11
                Sąjunga patvirtino Tarptautinę konvenciją dėl suderintos prekių aprašymo ir kodavimo sistemos ir jos dalinio pakeitimo protokolą
                  12
                (SS konvenciją), kuria įsteigiamas Suderintos sistemos komitetas (SS komitetas);

               (2)remiantis SS konvencijos 7 straipsnio 1 dalimi, SS komitetas, inter alia, yra atsakingas už aiškinamųjų pastabų, klasifikavimo nuomonių, kitų siūlymų dėl Suderintos sistemos aiškinimo ir rekomendacijų Suderintos sistemos aiškinimo ir taikymo vienodumui užtikrinti rengimą;

               (3)remiantis SS konvencijos 8 straipsnio 2 dalimi, laikoma, kad PMO taryba patvirtino per Suderintos sistemos komiteto sesiją parengtas aiškinamąsias pastabas, klasifikavimo nuomones, kitus siūlymus dėl Suderintos sistemos aiškinimo ir rekomendacijas Suderintos sistemos aiškinimo ir taikymo vienodumui užtikrinti (toliau – SS komiteto sprendimai), jeigu ne vėliau kaip iki antro mėnesio, einančio po to mėnesio, per kurį sesija, kurioje jie buvo priimti, buvo baigta, pabaigos nė viena šios SS konvencijos susitariančiųjų šalių nepraneša PMO Generaliniam Sekretoriui apie savo reikalavimą šį klausimą perduoti PMO tarybai;

               (4)remiantis SS konvencijos 8 straipsnio 3 dalimi, kai klausimas perduodamas Tarybai pagal šio straipsnio 2 dalies nuostatas, Taryba tvirtina šias aiškinamąsias pastabas, klasifikavimo nuomones, kitus pasiūlymus arba rekomendacijas, jeigu jokia Tarybos narė, esanti šios konvencijos susitariančiąja šalimi, nereikalauja, kad jie visi arba jų dalis būtų perduoti komitetui pakartotinai svarstyti;

               (5)tikslinga nustatyti poziciją, kurios turi būti laikomasi Sąjungos vardu PMO, dėl aiškinamųjų pastabų, klasifikavimo nuomonių ar kitų siūlymų dėl Suderintos sistemos aiškinimo ir rekomendacijų SS konvencijos aiškinimo vienodumui užtikrinti priėmimo, nes aptariamieji SS komiteto rengiami sprendimai galės daryti labai didelį poveikį Europos Sąjungos teisės turiniui, konkrečiai Tarybos reglamentui (EEB) Nr. 2658/87;

               (6)Sąjunga suinteresuota, kad jos pozicijos SS komitete būtų nustatomos pagal prekių tarifų klasifikavimo principus, kriterijus ir gaires. Be to, Sąjunga suinteresuota, kad tokios pozicijos būtų nustatomos greitai, kad Sąjunga galėtų naudotis savo teisėmis SS komitete;

               (7)siekiant išsaugoti Sąjungos teises Komisija turėtų galėti Sąjungos vardu prašyti, kad klausimas būtų perduotas PMO tarybai ir SS komitetui persvarstyti pagal SS konvencijos 8 straipsnio 3 dalį, kad būtų išvengta padėties, kai PMO priima sprendimą dėl klausimo, dėl kurio Taryba negali nustatyti pozicijos iki termino, nustatyto SS konvencijos 8 straipsnio 2 dalyje, arba Taryba nustato poziciją, kuri labai skiriasi nuo SS komiteto priimto sprendimo;

               (8)atsižvelgiant į tai, kad prekių klasifikavimas pagal SS konvenciją keičiasi ir yra itin techninio pobūdžio, per SS komiteto posėdžius, kurie vyksta du kartus per metus, svarstoma labai daug klausimų, taip pat į trumpą laiką, skirtą PMO sekretoriato ir (arba) susitariančiųjų šalių parengtų dokumentų svarstymui rengiantis SS komiteto posėdžiams, ir į nuolatinį poreikį, kad Sąjungos pozicijoje būtų atsižvelgiama į naujus pokyčius, įskaitant naują techninę ir kitą aktualią informaciją, pateiktą prieš arba per SS komiteto posėdį, turėtų būti nustatyti būtini veiksmai, atitinkantys glaudaus Sąjungos institucijų bendradarbiavimo principą, įtvirtintą Europos Sąjungos sutarties 13 straipsnio 2 dalyje, dėl Sąjungos pozicijos patikslinimo,

               PRIĖMĖ ŠĮ SPRENDIMĄ:

               1 straipsnis

               Pozicija, kurios turi būti laikomasi Sąjungos vardu, dėl aiškinamųjų pastabų, klasifikavimo nuomonių ar kitų siūlymų dėl Suderintos sistemos aiškinimo ir rekomendacijų Suderintos sistemos aiškinimo vienodumui užtikrinti pagal Konvenciją dėl Suderintos sistemos priėmimo ir dėl tokių aktų rengimo Pasaulio muitinių organizacijoje, nustatyta I priede.

               2 straipsnis

               Sąjungos pozicijos, kurios turi būti laikomasi pagal 1 straipsnį, patikslinimas atliekamas pagal II priedą.

               3 straipsnis

               Šis sprendimas skirtas Komisijai.

               Priimta Briuselyje

                     Tarybos vardu

                     Pirmininkas

                     (1)

                        SS nomenklatūra buvo sukurta 1988 m. ir nuo to laiko buvo peržiūrėta šešis kartus. Jos pakeitimai įsigaliojo 1996, 2002, 2007, 2012 ir 2017 metais. Šeštoji redakcija įsigalios 2022 m.

                     (2)

                        1987 m. balandžio 7 d. Tarybos sprendimas 87/369 dėl Tarptautinės suderintos prekių aprašymo ir kodavimo sistemos konvencijos bei konvencijos pakeitimo protokolo sudarymo (OL L 198, 1987 7 20, p. 1).

                     (3)

                        OL L 269, 2013 10 10, p. 1.

                     (4)

                        Preliminarus HS 2022 rekomendacijos priėmimas

                     (5)

                        Įskaitant SS ikisesijinės darbo grupės darbą

                     (6)

                        SS nomenklatūros pakeitimai priimami pagal atskirą sprendimų priėmimo procedūrą ir į šį pasiūlymą neįtraukiami.

                     (7)

                        Įskaitant SS ikisesijinės darbo grupės darbą

                     (8)

                        2014 m. spalio 7 d. Teisingumo Teismo sprendimas Vokietija prieš Tarybą, C-399/12, ECLI:EU:C:2014:2258, 61–64 punktai.

                     (9)

                        2013 m. spalio 9 d. Europos Parlamento ir Tarybos reglamentas (ES) Nr. 952/2013, kuriuo nustatomas Sąjungos muitinės kodeksas (OL L 269, 2013 10 10, p. 1).

                     (10)

                        Privalomoji tarifinė informacija: klasifikavimo sprendimai, kuriuos muitinių administracijos iš anksto pateikia ekonominės veiklos vykdytojams, kad būtų užtikrintas klasifikavimo ir muitų tarifo režimo, taikomų importuojamoms arba eksportuojamoms prekėms, teisinis tikrumas.

                     (11)

                        1987 m. balandžio 7 d. Tarybos sprendimas 87/369/EEB dėl Tarptautinės suderintos prekių aprašymo ir kodavimo sistemos konvencijos bei konvencijos dalinio pakeitimo protokolo sudarymo (

                     OL L 198, 1987 7 20, p. 1

                  ).

                     (12)

                        OL L 198, 1987 7 20, p. 3.

    ---documentbreak---

               EUROPOS KOMISIJA
            Briuselis, 2020 05 15
            COM(2020) 196 final
            PRIEDAI
            prie
            Pasiūlymo dėl Tarybos sprendimo
            dėl pozicijos, kurios turi būti laikomasi Sąjungos vardu Pasaulio muitinių organizacijoje (PMO), dėl aiškinamųjų pastabų, klasifikavimo nuomonių ar kitų siūlymų dėl Suderintos sistemos aiškinimo ir rekomendacijų Suderintos sistemos aiškinimo vienodumui užtikrinti pagal Konvenciją dėl Suderintos sistemos priėmimo

               I PRIEDAS

               Pozicija, kurios turi būti laikomasi Sąjungos vardu Pasaulio muitinių organizacijoje

               1. PRINCIPAI

               Pasaulio muitinių organizacijoje Sąjunga:

               a)
                     skatina prekių muitinį klasifikavimą ir vienodą SS aiškinimą ir taikymą, dalyvauja juos tvarkant ir sudarant jiems geresnes sąlygas ir laipsniškai šalina atvejus ir ginčus, susijusius su skirtingais SS aiškinimais;

               b)
                     siekia, kad į SS komiteto sprendimo rengimo etapą būtų tinkamai įtraukti suinteresuotieji subjektai, ir užtikrina, kad PMO priimami sprendimai atitiktų SS konvenciją;

               c)
                     užtikrina, kad PMO priimtos priemonės derėtų su bendromis SS aiškinimo taisyklėmis;

               d)
                     remia pozicijas, kurios dera su Sąjungos sukaupta šios srities geriausia patirtimi;

               e)
                     skatina SS nomenklatūros paprastinimą ir modernizavimą atsižvelgiant į kintančius naudotojų poreikius ir naujų technologijų raidą;

               f)
                     užtikrina derėjimą su kitomis politikos kryptimis ir tarptautiniais įsipareigojimais.

               2. KRITERIJAI

               Pozicija, kurios turi būti laikomasi Sąjungos vardu PMO, nustatoma atsižvelgiant į:

               (a)bendruosius kriterijus:

               –principą, kad dėl teisinio tikrumo ir tikrinimo paprastumo pagrindinis prekių klasifikavimo muitų tikslais kriterijus būtų iš esmės parenkamas pagal objektyvias jų charakteristikas ir savybes, apibrėžtas atitinkamų SS pozicijų formuluotėse ir skyrių ar skirsnių pastabose;

               –bendras SS aiškinimo taisykles, nustatytas SS konvencijos priede
                  1
               .

               Prireikus atsižvelgiama į:

               (b)specialiuosius kriterijus:

               -
                     Europos Sąjungos Teisingumo Teismo praktiką, susijusią su muitiniu prekių klasifikavimu,

               -
                     SS nomenklatūrą ir SS aiškinamąsias pastabas, klasifikavimo nuomones ir sprendimus, kuriuos priėmė SS komitetas,

               -
                     Kombinuotosios nomenklatūros
                  2
                (KN) subpozicijas ir KN paaiškinimus,

               -
                     Tarybos arba Komisijos priimtus klasifikavimo reglamentus ir sprendimus,

               -
                     Muitinės kodekso komiteto Tarifų ir statistinės nomenklatūros skyriaus išvadas,

               -
                     bet kokias kitas rekomendacijas, susijusias su muitiniu prekių klasifikavimu, kurias teisės aktų arba gairių forma rengia institucijos.

               3. GAIRĖS

               Sąjunga prireikus stengiasi remti toliau nurodytų sprendimų priėmimą PMO pagal pirmiau minėtus principus ir kriterijus:

               a)
                     siūlyti ir rengti aiškinamąsias pastabas, klasifikavimo nuomones ir kitus siūlymus, kurie rekomenduojami aiškinant Suderintą sistemą;

               b)
                     rengti rekomendacijas Suderintos sistemos aiškinimo ir taikymo vienodumui užtikrinti.

               II PRIEDAS

               Sąjungos pozicijos, kurios turi būti laikomasi Pasaulio muitinių organizacijoje, patikslinimas

               Prieš kiekvieną SS komiteto, kuris sušaukiamas sprendimams, turintiems Sąjungai teisinę galią, priimti, posėdį imamasi veiksmų, būtinų siekiant, kad pozicijoje, kuri bus pareikšta Sąjungos vardu, būtų atsižvelgta į Komisijai pateiktą naujausią techninę ir kitą susijusią informaciją, laikantis I priede išdėstytų principų, kriterijų ir gairių.

               Šiuo tikslu Komisija remdamasi ta informacija Tarybai arba jos parengiamiesiems organams prieš pakankamą laiką iki SS komiteto posėdžio, nurodyto ankstesnėje dalyje, perduoda rašytinį dokumentą, kuriame išdėstoma išsami informacija apie siūlomą Sąjungos pozicijos patikslinimą. Per penkias darbo dienas nuo dienos, kai Komisija informavo Tarybą arba jos parengiamuosius organus, Taryba gali pareikšti nepritarimą siūlomai pozicijai dėl atitinkamo vieno ar daugiau atskirų SS sprendimų.

               Siekiant išsaugoti Sąjungos teises ir išvengti padėties, kai PMO priima sprendimą dėl klausimo, kuriuo Taryba negali nustatyti pozicijos iki SS konvencijos 8 straipsnio 2 dalyje nustatyto termino, Komisija Sąjungos vardu gali prašyti, kad klausimas būtų perduotas PMO tarybai ir SS komitetui persvarstyti pagal SS konvencijos 8 straipsnio 3 dalį.

               Tais atvejais, kai Sąjungos pozicija labai skiriasi nuo SS komiteto priimto sprendimo, Komisija, likus pakankamai laiko iki SS konvencijos 8 straipsnio 2 dalyje nustatyto termino, pateikia Tarybai arba jos parengiamiesiems organams rašytinį dokumentą, kuriame nurodyta, ar aptariamas (-i) SS komiteto sprendimas (-ai) gali būti patvirtintas (-i) arba ar klausimas turėtų būti perduotas PMO tarybai ir SS komitetui persvarstyti pagal SS konvencijos 8 straipsnio 3 dalį. Per dešimt darbo dienų nuo dienos, kai Komisija informavo Tarybą arba jos parengiamuosius organus, Taryba gali pareikšti nepritarimą pozicijai dėl vieno ar daugiau atskirų SS komiteto sprendimų, kuriuos rengiamasi priimti PMO.

                     (1)

                        1987 m. balandžio 7 d. Tarybos sprendimas 87/369/EEB dėl Tarptautinės suderintos prekių aprašymo ir kodavimo sistemos konvencijos bei konvencijos dalinio pakeitimo protokolo sudarymo (OL L 198, 1987 7 20, p. 1).

                     (2)

                        1987 m. liepos 23 d. Tarybos reglamentas (EEB) Nr. 2658/87 dėl tarifų ir statistinės nomenklatūros bei dėl Bendrojo muitų tarifo (OL L 256, 1987 9 7, p. 1).


               EUROPOS KOMISIJA
            Briuselis, 2019 07 15
            COM(2019) 337 final
            2019/0153(NLE)
            Pasiūlymas
            TARYBOS SPRENDIMAS
            dėl pozicijos, kurios Europos Sąjungos vardu turi būti laikomasi EEE jungtiniame komitete, dėl EEE susitarimo 31 protokolo dėl bendradarbiavimo konkrečiose srityse, nesusijusiose su keturiomis laisvėmis, dalinio pakeitimo[RescUE]
            (Tekstas svarbus EEE)

               AIŠKINAMASIS MEMORANDUMAS

               1.PASIŪLYMO APLINKYBĖS

               •Pasiūlymo pagrindimas ir tikslai

                  EEE jungtinio komiteto sprendimo projektu (pridedamu prie siūlomo Tarybos sprendimo) siekiama iš dalies pakeisti EEE susitarimo 31 protokolą dėl „bendradarbiavimo konkrečiose srityse, nesusijusiose su keturiomis laisvėmis“, siekiant išplėsti Susitariančiųjų Šalių bendradarbiavimą civilinės saugos klausimais. Šiuo atveju šiuo pakeitimu siekiama įtraukti 2019 m. kovo 13 d. Europos Parlamento ir Tarybos sprendimą (ES) 2019/420, kuriuo iš dalies keičiamas Sprendimas Nr. 1313/2013/ES dėl Sąjungos civilinės saugos mechanizmo
                     1
                  , kad EEE narėmis esančios ELPA valstybės nuo 2019 m. kovo 21 d. galėtų dalyvauti su šiuo ES sprendimu susijusiuose Sąjungos veiksmuose.

               •Suderinamumas su toje pačioje politikos srityje galiojančiomis nuostatomis

                  Siekiant pagerinti Sąjungos reagavimą į gaivalines nelaimes ir žmogaus sukeltas katastrofas, pridedamu Jungtinio komiteto sprendimo projektu esamos ES civilinės saugos politikos taikymas išplečiamas EEE narėmis esančioms ELPA valstybėms (Norvegijai, Islandijai ir Lichtenšteinui).

               •Suderinamumas su kitomis Sąjungos politikos sritimis

                  ES acquis taikymo išplėtimas EEE narėmis esančioms ELPA valstybėms jį įtraukiant į EEE susitarimą vykdomas laikantis šio susitarimo tikslų ir principų, kuriais siekiama sukurti dinamišką ir vientisą bendromis taisyklėmis ir vienodomis konkurencijos sąlygomis pagrįstą Europos ekonominę erdvę.

               2.TEISINIS PAGRINDAS, SUBSIDIARUMO IR PROPORCINGUMO PRINCIPAI

               •Teisinis pagrindas

               Į EEE susitarimą įtrauktinas teisės aktas grindžiamas Sutarties dėl Europos Sąjungos veikimo 196 straipsniu kartu su jos 218 straipsnio 9 dalimi.

                  Tarybos reglamento (EB) Nr. 2894/94
                     2
                   dėl EEE susitarimo įgyvendinimo tvarkos 1 straipsnio 3 dalyje nustatyta, kad Taryba, remdamasi Komisijos pasiūlymu, nustato poziciją, kurios Sąjungos vardu turi būti laikomasi dėl tokių sprendimų.

               •Subsidiarumo principas (neišimtinės kompetencijos atveju)

               Pasiūlymas atitinka subsidiarumo principą dėl toliau nurodytos priežasties.

               Šio pasiūlymo tikslo, t. y. užtikrinti vidaus rinkos vientisumą, valstybės narės negali deramai pasiekti, todėl dėl siūlomo veiksmo poveikio to tikslo būtų geriau siekti Sąjungos lygmeniu.

               •Proporcingumo principas

                  Pagal proporcingumo principą šiuo pasiūlymu neviršijama to, kas būtina nurodytam tikslui pasiekti.

               •Priemonės pasirinkimas

                  Pagal EEE susitarimo 98 straipsnį pasirinkta priemonė yra EEE jungtinio komiteto sprendimas. EEE jungtinis komitetas užtikrina veiksmingą EEE susitarimo įgyvendinimą ir veikimą. Todėl EEE susitarime numatytais atvejais jis priima sprendimus.

               3.EX POST VERTINIMO, KONSULTACIJŲ SU SUINTERESUOTOSIOMIS ŠALIMIS IR POVEIKIO VERTINIMO REZULTATAI

                  Netaikoma.

               4.POVEIKIS BIUDŽETUI

                  Nuo 2019 m. kovo 21 d. EEE narėmis esančios ELPA valstybės prisidės prie mechanizmo finansavimo pagal iš dalies pakeistas jo nuostatas.

               2019/0153 (NLE)

               Pasiūlymas

               TARYBOS SPRENDIMAS

               dėl pozicijos, kurios Europos Sąjungos vardu turi būti laikomasi EEE jungtiniame komitete, dėl EEE susitarimo 31 protokolo dėl bendradarbiavimo konkrečiose srityse, nesusijusiose su keturiomis laisvėmis, dalinio pakeitimo

                  [RescUE]

               (Tekstas svarbus EEE)

               EUROPOS SĄJUNGOS TARYBA,

               atsižvelgdama į Sutartį dėl Europos Sąjungos veikimo, ypač į jos 196 straipsnį kartu su 218 straipsnio 9 dalimi,

               atsižvelgdama į 1994 m. lapkričio 28 d. Tarybos reglamentą (EB) Nr. 2894/94 dėl Europos ekonominės erdvės susitarimo įgyvendinimo
                  3
               , ypač į jo 1 straipsnio 3 dalį,

               atsižvelgdama į Europos Komisijos pasiūlymą,

               kadangi:

               (1)Europos ekonominės erdvės susitarimas
                  4
                (toliau – EEE susitarimas) įsigaliojo 1994 m. sausio 1 d.;

               (2)pagal EEE susitarimo 98 straipsnį EEE jungtinis komitetas gali nuspręsti, be kita ko, iš dalies pakeisti jo 31 protokolą;

               (3)EEE susitarimo 31 protokole nustatytos konkrečios bendradarbiavimo konkrečiose srityse, nesusijusiose su keturiomis laisvėmis, nuostatos;

               (4)tikslinga išplėsti EEE susitarimo susitariančiųjų šalių bendradarbiavimą į jį įtraukiant 2019 m. kovo 13 d. Europos Parlamento ir Tarybos sprendimą (ES) 2019/420, kuriuo iš dalies keičiamas Sprendimas Nr. 1313/2013/ES dėl Sąjungos civilinės saugos mechanizmo
                  5
               .

               (5)todėl EEE susitarimo 31 protokolas turėtų būti atitinkamai iš dalies pakeistas, kad toks išplėstas bendradarbiavimas galėtų būti vykdomas nuo 2019 m. kovo 21 d.;

               (6)Sąjungos pozicija EEE jungtiniame komitete turėtų būti grindžiama pridedamu sprendimo projektu,

               PRIĖMĖ ŠĮ SPRENDIMĄ:

               1 straipsnis

               Pozicija, kurios Europos Sąjungos vardu turi būti laikomasi EEE jungtiniame komitete dėl siūlomo EEE susitarimo 31 protokolo dalinio pakeitimo, grindžiama prie šio sprendimo pridedamu EEE jungtinio komiteto sprendimo projektu.

               2 straipsnis

               Šis sprendimas įsigalioja jo priėmimo dieną.

               Priimta Briuselyje

                     Tarybos vardu

                     Pirmininkas

                     (1)

                        OL L 77I, 2019 3 20, p. 1.

                     (2)

                        OL L 305, 1994 11 30, p. 6–8.

                     (3)

                        OL L 305, 1994 11 30, p. 6.

                     (4)

                        OL L 1, 1994 1 3, p. 3.

                     (5)

                        OL L 77I, 2019 3 20, p. 1.

    ---documentbreak---

               EUROPOS KOMISIJA
            Briuselis, 2019 07 15
            COM(2019) 337 final
            PRIEDAS
            prie
            pasiūlymo dėl TARYBOS SPRENDIMO
            dėl pozicijos, kurios Europos Sąjungos vardu turi būti laikomasi EEE jungtiniame komitete, dėl EEE susitarimo 31 protokolo dėl bendradarbiavimo konkrečiose srityse, nesusijusiose su keturiomis laisvėmis, dalinio pakeitimo[RescUE]

               PRIEDAS

               EEE JUNGTINIO KOMITETO SPRENDIMAS

               Nr. […]

               […]

               kuriuo iš dalies keičiamas EEE susitarimo 31 protokolas dėl bendradarbiavimo konkrečiose srityse, nesusijusiose su keturiomis laisvėmis

               EEE JUNGTINIS KOMITETAS,

               atsižvelgdamas į Europos ekonominės erdvės susitarimą (toliau – EEE susitarimas), ypač į jo 86 ir 98 straipsnius,

               kadangi:

               (1)tikslinga išplėsti Susitariančiųjų šalių bendradarbiavimą įtraukiant 2019 m. kovo 13 d. Europos Parlamento ir Tarybos sprendimą (ES) 2019/420, kuriuo iš dalies keičiamas Sprendimas Nr. 1313/2013/ES dėl Sąjungos civilinės saugos mechanizmo
                  1
               ;

               (2)todėl EEE susitarimo 31 protokolas turėtų būti atitinkamai iš dalies pakeistas, kad toks išplėstas bendradarbiavimas galėtų būti vykdomas nuo 2019 m. kovo 21 d.,

               PRIĖMĖ ŠĮ SPRENDIMĄ:

               1 straipsnis

               EEE susitarimo 31 protokolo 10 straipsnio 8 dalies d punkto įtrauka (Europos Parlamento ir Tarybos sprendimas Nr. 1313/2013/ES) papildoma taip:

               „su pakeitimais, padarytais:

               –32019 D 0420: 2019 m. kovo 13 d. Europos Parlamento ir Tarybos sprendimu (ES) 2019/420, kuriuo iš dalies keičiamas Sprendimas Nr. 1313/2013/ES dėl Sąjungos civilinės saugos mechanizmo (OL L 77I, 2019 3 20, p. 1).“

               2 straipsnis

               Šis sprendimas įsigalioja kitą dieną po paskutinio pranešimo perdavimo EEE jungtiniam komitetui pagal Susitarimo 103 straipsnio 1 dalį
                  2*.

               Jis taikomas nuo 2019 m. kovo 21 d.

               3 straipsnis

               Šis sprendimas skelbiamas Europos Sąjungos oficialiojo leidinio EEE skyriuje ir EEE priede.

               Priimta Briuselyje […].

                  EEE jungtinio komiteto vardu

                  Pirmininkas

                  […]

                  EEE jungtinio komiteto

                  sekretoriai

                  […]

                     (1)

                        OL L 77I, 2019 3 20, p. 1.

                     (2)
                  *
                        [Konstitucinių reikalavimų nenurodyta.] [Konstituciniai reikalavimai nurodyti.]


               EUROPOS KOMISIJA
            Briuselis, 2019 09 25
            COM(2019) 423 final
            2019/0199(NLE)
            Pasiūlymas
            TARYBOS SPRENDIMAS
            dėl pozicijos, kurios Europos Sąjungos vardu turi būti laikomasi Tarptautinės prekių pasienio kontrolės derinimo konvencijos administraciniame komitete

               AIŠKINAMASIS MEMORANDUMAS

               1.Pasiūlymo dalykas

               Šis pasiūlymas teikiamas dėl sprendimo, kuriuo nustatoma pozicija, kurios Sąjungos vardu turi būti laikomasi Tarptautine prekių pasienio kontrolės derinimo konvencija (toliau – Derinimo konvencija) įsteigtame Administraciniame komitete dėl numatomo Derinimo konvencijos 8 priedo 7 straipsnio dalinių pakeitimų, susijusių su atsiskaitymo mechanizmo taikymo dažnumu, priėmimo.

               2.Pasiūlymo aplinkybės

               2.1.Tarptautinė prekių pasienio kontrolės derinimo konvencija

               Tarptautine prekių kontrolės sienų kontrolės derinimo konvencija (toliau – Derinimo konvencija) siekiama supaprastinti ir taip plėtoti tarptautinę prekybą, derinant (kai tinkama) įvairias pasienio kontrolės priemones, taikomas prekių judėjimui. 1982 m. spalio 21 d. Ženevoje pasirašyta Derinimo konvencija Bendrijos vardu buvo patvirtinta 1984 m. balandžio 10 d. Tarybos reglamentu (EEB) Nr. 1262/84
                  1
               , kuris įsigaliojo 1987 m. rugsėjo 12 d. Šiuo metu yra 58 Konvencijos susitariančiosios šalys, įskaitant Europos Sąjungą ir jos valstybes nares.

               2.2.Administracinis komitetas

               Administracinis komitetas veikia pagal Derinimo konvenciją. Jis svarsto ir priima Derinimo konvencijos dalinius pakeitimus. Pasiūlymai teikiami balsavimui; kiekviena valstybė, kuri yra Konvencijos susitariančioji šalis ir kuriai atstovaujama Administracinio komiteto sesijoje, turi po vieną balsą.

               Sąjunga turi išimtinę kompetenciją muitų srityje, kurią reguliuoja Derinimo konvencija. Balsavimo atveju Sąjunga, kaip regioninė ekonominė organizacija, turi tik tiek balsų, kiek jų iš viso turi jos valstybės narės, kurios taip pat yra Konvencijos susitariančiosios šalys. Kadangi Konvencijos susitariančiosios šalys yra visos ES valstybės narės, Sąjunga turi 28 balsus.

               Derinimo konvencijos daliniai pakeitimai priimami dviejų trečdalių dalyvaujančių ir balsuojančių narių balsų dauguma. Sprendimui priimti reikalingas kvorumas, kurį sudaro ne mažiau kaip vienas trečdalis valstybių, kurios yra Konvencijos šalys.

               2.3.Numatomas Administracinio komiteto aktas

               Dvyliktajame posėdyje Administracinis komitetas veikiausiai priims sprendimą dėl siūlomų Derinimo konvencijos dalinių pakeitimų priėmimo (toliau – numatomas aktas).

               Numatomo akto tikslas – nustatyti, kad atsiskaitymo už pažangą, padarytą tobulinant vykimo per sieną procedūras, taikomas tarptautiniam kelių transportui, mechanizmas būtų taikomas rečiau. Šiuo metu kiekviena Konvencijos susitariančioji šalis turi užpildyti ir nusiųsti Jungtinių Tautų Europos ekonomikos komisijos (UNECE) sekretoriatui klausimyno apie Konvencijos 8 priedo įgyvendinimą (paskelbtas teisės aktų nuostatas, infrastruktūrą, taikymą ir t. t.) projektą. Numatomu aktu ataskaitų teikimo laikotarpis bus pakeistas nuo dvejų iki penkerių metų – toks laikotarpis bus pakankamas tam, kad gautas rezultatas būtų aktualus.

               Pagal Derinimo konvencijos 22 straipsnį numatomas aktas taps privalomas Konvencijos šalims. 22 straipsnis yra susijęs su siūlomais Konvencijos pakeitimais ir jame nustatyta: „Bet kuris pasiūlytas pakeitimas, perduotas pagal pirmesnę dalį, visoms Susitariančiosioms Šalims įsigalioja praėjus trims mėnesiams po to, kai baigiasi dvylika mėnesių po pasiūlyto pakeitimo perdavimo dienos, jeigu per tą laikotarpį valstybė, kuri yra Susitariančioji Šalis, arba regioninės ekonominės integracijos organizacija, kuri pati yra Susitariančioji Šalis, tokiu atveju veikianti pagal šios konvencijos 16 straipsnio 2 dalyje nurodytas sąlygas, neperduoda Jungtinių Tautų Generaliniam sekretoriui prieštaravimo dėl pasiūlyto pakeitimo.“

               3.Pozicija, kurios turi būti laikomasi Sąjungos vardu

               Sąjunga siekia to paties tikslo – laikytis racionalaus požiūrio dėl atsiskaitymo už pažangą, padarytą tobulinant vykimo per sieną procedūras, taikomas tarptautiniam kelių transportui, mechanizmo taikymo dažnumo. Šiuo metu šie visuotiniai tyrimai atliekami kas dvejus metus, o tai reiškia, kad kiekviena susitariančioji šalis (įskaitant Europos Sąjungą) turi kas dvejus metus pranešti apie padarytą pažangą. Atsiskaitymo mechanizmą taikant dabartiniu dažnumu susitariančiosioms šalims užkraunama našta, nes klausimynui užpildyti neretai reikia nacionalinio lygmens tarpžinybinio muitinės ir transporto institucijų veiklos koordinavimo. Be to, kaip TIR muitų ekspertų grupėje aptarta ir suderinta su valstybėmis narėmis, tikimasi, kad kas penkerius metus atliekamų tyrimų rezultatai bus tokie patys.

               Todėl siūloma, kad Sąjunga pritartų Derinimo konvencijos 8 priedo 7 straipsnio daliniam pakeitimui, kuriuo siekiama nustatyti, kad atsiskaitymo mechanizmas būtų taikomas rečiau – ne kas dvejus, o kas penkerius metus.

               Tikslinga nustatyti poziciją, kurios Sąjungos vardu turi būti laikomasi Administraciniame komitete, nes daliniai pakeitimai bus privalomi Sąjungai.

               4.Teisinis pagrindas

               4.1.Procedūrinis teisinis pagrindas

               4.1.1.Principai

               Sutarties dėl Europos Sąjungos veikimo (SESV) 218 straipsnio 9 dalyje numatyti sprendimai, kuriais „nustatomos pozicijos, kurios Sąjungos vardu priimamos susitarimu įsteigtame organe, kai tam organui reikia priimti teisinę galią turinčius aktus, išskyrus aktus, papildančius arba pakeičiančius susitarimo institucinę struktūrą“.

               SESV 218 straipsnio 9 dalis taikoma neatsižvelgiant į tai, ar Sąjunga yra organo narė arba susitarimo šalis
                  2
               .

               Sąvoka „teisinę galią turintys aktai“ apima aktus, turinčius teisinę galią pagal aptariamą organą reglamentuojančias tarptautinės teisės normas. Ji taip pat apima priemones, kurios nėra privalomos pagal tarptautinę teisę, tačiau „gali stipriai paveikti Sąjungos teisės akto leidėjo priimamų teisės aktų [...] turinį“
                  3
               .

               4.1.2.Taikymas aptariamuoju atveju

               Administracinis komitetas yra įsteigtas susitarimu, būtent Tarptautine prekių pasienio kontrolės derinimo konvencija.

               Aktas, kurį turi priimti Administracinis komitetas, yra teisinę galią turintis aktas. Numatomas aktas bus privalomas pagal tarptautinę teisę, vadovaujantis Tarptautinės prekių pasienio kontrolės derinimo konvencijos 22 straipsniu.

               Numatomu aktu susitarimo institucinė struktūra nepapildoma ir nekeičiama.

               Todėl siūlomo sprendimo procedūrinis teisinis pagrindas yra SESV 218 straipsnio 9 dalis.

               4.2.Materialinis teisinis pagrindas

               4.2.1.Principai

               Sprendimo pagal SESV 218 straipsnio 9 dalį materialinis teisinis pagrindas pirmiausia priklauso nuo numatomo akto, dėl kurio Sąjungos vardu nustatoma pozicija, tikslo ir turinio. Jeigu numatomu aktu siekiama dviejų tikslų arba jį sudaro dvi dalys ir jeigu vieną iš tų tikslų ar dalių galima laikyti pagrindiniu tikslu arba pagrindine dalimi, o kita dalis ar kiti tikslai yra tik papildomi, sprendimas pagal SESV 218 straipsnio 9 dalį turi būti grindžiamas tik vienu materialiniu teisiniu pagrindu – tuo, kurio reikalauja pagrindinis ar svarbesnis tikslas arba dalis.

               4.2.2.Taikymas aptariamuoju atveju

               Pagrindinis numatomo akto tikslas ir turinys yra susiję su muitais ir išorės prekybos politika.

               Todėl siūlomo sprendimo materialinis teisinis pagrindas yra SESV 207 straipsnis.

               4.3.Išvada

               Siūlomo sprendimo teisinis pagrindas turėtų būti SESV 207 straipsnis kartu su 218 straipsnio 9 dalimi.

               5.Numatomo akto skelbimas

               Administracinio komiteto aktu bus iš dalies pakeistas Tarptautinės prekių pasienio kontrolės derinimo konvencijos 8 priedas, todėl tikslinga priimtą aktą paskelbti Europos Sąjungos oficialiajame leidinyje.

               2019/0199 (NLE)

               Pasiūlymas

               TARYBOS SPRENDIMAS

               dėl pozicijos, kurios Europos Sąjungos vardu turi būti laikomasi Tarptautinės prekių pasienio kontrolės derinimo konvencijos administraciniame komitete

               EUROPOS SĄJUNGOS TARYBA,

               atsižvelgdama į Sutartį dėl Europos Sąjungos veikimo, ypač į jos 207 straipsnį kartu su 218 straipsnio 9 dalimi,

               atsižvelgdama į Europos Komisijos pasiūlymą,

               kadangi:

               (1)Tarybos reglamentu (EEB) Nr. 1262/84
                  4
                buvo patvirtinta 1982 m. Tarptautinė prekių pasienio kontrolės derinimo konvencija (toliau – Konvencija);

               (2)pagal Konvencijos 22 straipsnį Administracinis komitetas gali priimti dalinius pakeitimus dviejų trečdalių dalyvaujančių ir balsuojančių susitariančiųjų šalių balsų dauguma;

               (3)Administracinis komitetas planuoja dvyliktajame posėdyje priimti 8 priedo 7 straipsnio dalinį pakeitimą;

               (4)tikslinga nustatyti poziciją, kurios Sąjungos vardu turi būti laikomasi Administraciniame komitete, nes Konvencijos daliniai pakeitimai bus privalomi Sąjungai;

               (5)Sąjunga pritaria Konvencijos 8 priedo naujam 7 straipsniui, nes rečiau taikant atsiskaitymo už pažangą, padarytą tobulinant vykimo per sieną procedūras, taikomas tarptautiniam kelių transportui, mechanizmą valstybėms narėms kyla mažiau administracinių formalumų;

               (6)todėl pozicija, kurios turi būti laikomasi Sąjungos vardu Konvencijos administraciniame komitete, turėtų būti grindžiama prie šio sprendimo pridedamu pakeitimų projektu,

               PRIĖMĖ ŠĮ SPRENDIMĄ:

               1 straipsnis

               Pozicija, kurios Sąjungos vardu turi būti laikomasi Administracinio komiteto dvyliktojoje arba vėlesnėje sesijoje, yra pritarti prie šio sprendimo pridėtam dalinio pakeitimo projektui.

               2 straipsnis

               Sąjungos atstovas Administraciniame komitete gali susitarti dėl 1 straipsnyje nurodyto dalinio pakeitimo projekto redakcinių pakeitimų.

               3 straipsnis

               Šis sprendimas įsigalioja jo priėmimo dieną.

               Šis sprendimas skirtas Komisijai.

               Priimta Briuselyje

                     Tarybos vardu

                     Pirmininkas

                     (1)

                        OL L 126, 1984 5 12, p. 1–2.

                     (2)

                        2014 m. spalio 7 d. Teisingumo Teismo sprendimas Vokietija prieš Tarybą, C-399/12, ECLI:EU:C:2014:2258, 64 punktas.

                     (3)

                        2014 m. spalio 7 d. Teisingumo Teismo sprendimas Vokietija prieš Tarybą, C-399/12, ECLI:EU:C:2014:2258, 61–64 punktai.

                     (4)

                        OL L 126, 1984 5 12, p. 1.

    ---documentbreak---

               EUROPOS KOMISIJA
            Briuselis, 2019 09 25
            COM(2019) 423 final
            PRIEDAS
            prie
            pasiūlymo dėl Tarybos sprendimo
            dėl pozicijos, kurios Europos Sąjungos vardu turi būti laikomasi Tarptautinės prekių pasienio kontrolės derinimo konvencijos administraciniame komitete

               PRIEDAS

               Tarptautinės prekių pasienio kontrolės derinimo konvencijos dalinis pakeitimas

               8 priedo 7 straipsnis

               Žodžiai antri metai pakeičiami žodžiais penkerius metus.